**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 16 Δεκεμβρίου 2021, ημέρα Πέμπτη και ώρα 10.10΄, στην **Αίθουσα Γερουσίας του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προεδρεύοντος αυτής, κ. Διονυσίου Σταμενίτη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Τουρισμού «Πρότυποι Τουριστικοί Προορισμοί Ολοκληρωμένης Διαχείρισης, Οργανισμοί Διαχείρισης και Προώθησης Προορισμού, Ιαματικές Πηγές Ελλάδας και άλλες ρυθμίσεις για την ενίσχυση της τουριστικής ανάπτυξης» (4ησυνεδρίαση - β΄ ανάγνωση).

Στη συνεδρίαση παρέστησαν η Υφυπουργός Τουρισμού, κυρία Σοφία Ζαχαράκη, καθώς και αρμόδιοι υπηρεσιακοί παράγοντες.

 Ο Προεδρεύων της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Φραγγίδης Γεώργιος, Πάνας Απόστολος, Κατσώτης Χρήστος, Δελής Ιωάννης, Στολτίδης Λεωνίδας, Αβδελάς Απόστολος, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Καλημέρα, αγαπητές και αγαπητοί συνάδελφοι. Είμαστε έτοιμοι να ξεκινήσουμε τη συνεδρίαση, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Τουρισμού «Πρότυποι Τουριστικοί Προορισμοί Ολοκληρωμένης Διαχείρισης, Οργανισμοί Διαχείρισης και Προώθησης Προορισμού, Ιαματικές Πηγές Ελλάδας και άλλες ρυθμίσεις για την ενίσχυση της τουριστικής ανάπτυξης».

Είναι η τέταρτη συνεδρίαση, με την οποία ολοκληρώνεται η επεξεργασία του σχεδίου νόμου στις Επιτροπές. Τον λόγο έχει ο Εισηγητής της Πλειοψηφίας, κ. Θεμιστοκλής Χειμάρας.

**ΘΕΜΙΣΤΟΚΛΗΣ (ΘΕΜΗΣ) ΧΕΙΜΑΡΑΣ (Εισηγητής της Πλειοψηφίας):** Ευχαριστώ, κύριε Πρόεδρε.

Κυρία Υπουργέ, αγαπητοί συνάδελφοι, κατά τη διάρκεια των προηγούμενων συνεδριάσεων αναδείχτηκε η σημασία και το θετικό πρόσημο στο νευραλγικό κομμάτι του τουρισμού που προσθέτει το σημερινό μας νομοθέτημα στον τουρισμό, ο οποίος αποτελεί κορυφαία προτεραιότητα στον κυβερνητικό σχεδιασμό.

Το γεγονός ότι πολλοί προορισμοί έχουν πλέον ξεπεράσει τα όρια των αντοχών και των δυνατοτήτων τους επιβάλλει την υιοθέτηση και εφαρμογή διαφορετικής στρατηγικής ανάπτυξης του τουριστικού προϊόντος με την ανάπτυξη συνεργειών να είναι μονόδρομος.

Δηλαδή, με πλαίσιο συνεργασίας μεταξύ κεντρικής Κυβέρνησης και, βεβαίως, των κρατικών δομών και υπηρεσιών, της περιφερειακής και τοπικής αυτοδιοίκησης και του ιδιωτικού τομέα που σηκώνει και το βάρος της τουριστικής μας ανάπτυξης.

 Γι’ αυτό εισάγουμε δύο αλληλένδετες οργανωτικές δομές, τη Διυπουργική Επιτροπή Σχεδιασμού και Ανάπτυξης Πρότυπων Προορισμών Ολοκληρωμένης Διαχείρισης και το περιφερειακό ή τοπικό Παρατηρητήριο Βιώσιμης Τουριστικής Ανάπτυξης.

 Παράλληλα, παρέχουμε τη δυνατότητα σε Οργανισμούς Τοπικής Αυτοδιοίκησης για τη διαχείριση και προώθηση των τουριστικών προορισμών.

Διαφωνεί κανείς ότι υπάρχει κατακερματισμός στον τομέα των ιαματικών πηγών και υποδομών; Διαφωνεί κανείς ότι σχεδόν κανένας δημόσιος φορέας δεν κατάφερε μέχρι τώρα να αξιοποιήσει στο έπακρο τις δυνατότητες και τον πλούτο των ιαματικών; Αμφισβητεί κανείς την υφιστάμενη κατάσταση σε πολλές περιοχές της χώρας από τότε που οι πηγές και οι τουριστικές υποδομές εγκαταλείφθηκαν από την ελληνική πολιτεία και αφέθηκαν στην τύχη τους; Αμφισβητεί κανείς ότι η κατάσταση αυτή πλήγωσε την τοπική και την εθνική οικονομία σε πολύ μεγάλο βαθμό;

Να αναφερθώ μόνο στην παρούσα κατάσταση που επικρατεί στη Στερεά Ελλάδα και ειδικότερα στη Φθιώτιδα, διότι αναφέρθηκαν και οι Εισηγητές των υπόλοιπων κομμάτων.

Ακούστε, λοιπόν, το μέγεθος της ευκαιρίας και συνάμα της εγκατάλειψης. Στα Καμένα Βούρλα έχουμε δύο ξενοδοχεία στο κέντρο της πόλεως και ένα υδροθεραπευτήριο, στο οποίο εκκρεμεί η διαγωνιστική διαδικασία. Την ίδια στιγμή έχουμε στην είσοδο της πόλης, στην περιοχή που βρίσκεται η Ιαματική Πηγή «Καλλυντικά», αλλά και 650 περίπου στρέμματα στο πρώην κάμπινγκ του ΕΟΤ, μια εικόνα ερήμωσης και εγκατάλειψης.

 Στις Θερμοπύλες, σε αυτό το παγκόσμιο μνημείο κληρονομιάς, έχουμε δύο ξενοδοχειακές εγκαταστάσεις, πηγές, υδροθεραπευτήριο, εγκαταλειμμένα. Τα τελευταία χρόνια φιλοξενούν προσωρινά πρόσφυγες.

Στα Λουτρά Υπάτης, όπου λειτουργεί το υδροθεραπευτήριο της ΕΤΑΔ, έχουμε εγκαταλειμμένες ξενοδοχειακές μονάδες και εκεί πολύ μεγάλη έκταση. Στο Πλατύστομο, εγκαταλελειμμένο προσφάτως, δυστυχώς, ξενοδοχείο, πηγές και εκεί πολύ μεγάλη έκταση.

Την ίδια στιγμή στον τόπο μου η ανεργία ανεβαίνει, δυστυχώς, τα παιδιά μας εγκαταλείπουν την περιοχή, μετακινούνται προς τα αστικά κέντρα. Θα έχουμε την ευκαιρία τη Δευτέρα -έχουμε μιλήσει με πάρα πολλούς συναδέλφους από πολλές περιοχές της χώρας- να ακούσουμε αντίστοιχα σημάδια εγκατάλειψης και, βεβαίως, να αναδείξουμε τη σημαντικότητα του ιαματικού τουρισμού και την ευκαιρία, που, πραγματικά, δημιουργείται. Την ίδια στιγμή που υπάρχει αυτή η εικόνα εγκατάλειψης, ο τζίρος της παγκόσμιας αγοράς μόνο του ιατρικού τουρισμού εκτιμάται άνω των 20.000.000.000 δολαρίων, μάλιστα, παρουσιάζοντας ετήσιο ρυθμό αύξησης 15% έως 25%. Περίπου 14.000.000 διασυνοριακοί ασθενείς σε όλο τον κόσμο ξοδεύουν κατά μέσο όρο 3.800 ως 6.000 δολάρια ανά ιατρική επίσκεψη, συμπεριλαμβανομένων των δαπανών που σχετίζονται με ιατρικές υπηρεσίες, διασυνοριακές και τοπικές μετακινήσεις, ενδονοσοκομειακή παραμονή και καταλύματα.

Χώρες, όπως η Ινδία, η Σιγκαπούρη, η Ταϊλάνδη, η Κόστα Ρίκα, το Ισραήλ, η Τουρκία, έχουν, ήδη, διεκδικήσει ένα κομμάτι από αυτή την προσοδοφόρα αγορά με εντυπωσιακά αποτελέσματα.

Στην Ελλάδα, τώρα, ο ιατρικός τουρισμός αναπτύσσεται τα τελευταία χρόνια παρέχοντας σε επισκέπτες, κυρίως, υπηρεσίες εξωσωματικής γονιμοποίησης, οδοντιατρικής, πλαστικής χειρουργικής, ρομποτικής οφθαλμολογίας κ.λπ.. Ο Τουρισμός Υγείας -γι’ αυτό αναφέρω τα στοιχεία- θεωρείται συνυφασμένος με τον τουρισμό ευεξίας, ιαματικών θεραπειών και θερμαλισμού. Αντιλαμβάνεστε, λοιπόν, την ευκαιρία και για τη Φθιώτιδα και για πολλές περιοχές της χώρας και, ακριβώς, σε αυτό εστιάζει το νομοθέτημα το σημερινό.

Η Κυβέρνηση βλέπει αυτήν την ευκαιρία, οργανώνει όλη αυτή την ιστορία, για να μπορέσει να διεκδικήσει επισκέπτες από όλο τον κόσμο. Για να σταματήσει κι αυτή η «καραμέλα» περί «ξεπουλήματος των νερών» και άλλα φαιδρά, είναι σαν να θεωρούν κάποιοι ότι το Κράτος δεν πρέπει να ορίζει την περιουσία του. Το Κράτος, απλά, βάζει κανόνες. Αυτό πρέπει να κάνει χωρίς αποκλεισμούς, αφού οι υφιστάμενοι Αναπτυξιακοί Οργανισμοί Τοπικής Αυτοδιοίκησης, οι υφιστάμενες Αναπτυξιακές Ανώνυμες Εταιρείες των ΟΤΑ δύνανται να λειτουργήσουν ως οργανισμοί διαχείρισης και προώθησης προορισμού μετά από απόφαση του οικείου Συμβουλίου και τροποποίηση του καταστατικού τους σκοπού.

Δεν θα πρέπει να εκμεταλλευτούμε τις περιοχές που συμβάλλουν ιδιαίτερα στην ενίσχυση της τουριστικής εικόνας της Ελλάδας λόγω αναγνωρισιμότητας ιδιαίτερων φυσικών χαρακτηριστικών, λόγω δυναμικής της τοπικής κοινωνίας και οικονομίας, λόγω της πολιτιστικής μας κληρονομιάς;

Κυρίες και κύριοι Βουλευτές, ουδείς μίλησε για αποκλεισμό των πολιτών από τις ιαματικές πηγές. Γιατί κι αυτό το άκουσα ως πρόσχημα, για να στηριχθούν κάποια ψευδεπίγραφα επιχειρήματα. Αναφέρομαι στην άστοχη, κατά την άποψή μου, επίκληση, που έκανε συνάδελφος της Αντιπολίτευσης για το κόστος υπηρεσιών φιλοξενίας και ιαματικών μεγάλου ξενοδοχείου στα Λουτρά της Αιδηψού. Θα γυρίσουμε πίσω, δηλαδή, ή θα πάμε μπροστά; Δεν γνωρίζουμε όλοι πως για να γίνει αυτό, για να γίνει ο μετασχηματισμός με υποδομές ξενοδοχειακές, αξιοπρεπείς συνθήκες φιλοξενίας, με συνθήκες υγιεινής, με προβολή διεθνή θα πρέπει να οδηγηθούμε σε άλλο επίπεδο; Όπως και σε άλλο επίπεδο θα πρέπει να οδηγηθούμε και στην οργάνωση αυτού του προϊόντος.

 Αξίζει να αναφερθεί γι’ ακόμη μια φορά πως κάθε οργανισμός μπορεί να συνεργάζεται με τουριστικούς πράκτορες, αεροπορικές εταιρείες, για την υλοποίηση προγραμμάτων συνδιαφήμισης. Είναι ώρα, λοιπόν, να κινηθούμε σε νέες κατευθύνσεις που δημιουργούν νέες προοπτικές και ανοίγουν νέους δρόμους στην αναπτυξιακή προσπάθεια της χώρας, που θα διασφαλίσει τουρισμό 12 μήνες, 365 μέρες τον χρόνο. Την προώθηση εναλλακτικών ήπιων μορφών τουρισμού, την προώθηση συνδυαστικών μορφών τουρισμού. Αυτός είναι ο στόχος και βασική προτεραιότητα της Κυβέρνησής μας για την τουριστική ανάπτυξη κάθε μέρους περιφέρειας της χώρας.

Άρα, κλείνοντας, κυρίες και κύριοι Βουλευτές, ειδικά σε μια περίοδο που τα διαθέσιμα χρηματοδοτικά εργαλεία του ΕΣΠΑ της νέας Προγραμματικής Περιόδου και του Ταμείο Ανάκαμψης πλεονάζουν, η πρόβλεψη της δυνατότητας συμμετοχής της εταιρείας «Ιαματικές Πηγές Ελλάδας» σε αυτά επιτρέπει και ενισχύει τη ρεαλιστική αξιοποίηση των πηγών και των εγκαταστάσεων.

Αυτό που μένει είναι να τις αξιοποιήσει με όραμα, σχέδιο και στρατηγική, ώστε να γίνουν ελκυστικές οι ιαματικές πηγές της Ελλάδας στα άτομα της τρίτης ηλικίας της Ευρώπης και όχι μόνο, τα οποία έχουν αρκετό χρόνο και, βεβαίως, τη χρηματική δυνατότητα.

Η ολική αναβάθμιση του τουρισμού μέσω της έμφασης στην ποιότητα, την ανάπτυξη αυθεντικών εμπειριών, είναι το κλειδί στην κατεύθυνση του τουρισμού ευεξίας. Η οργανωμένη προσέγγιση σε νέες αγορές και ο εμπλουτισμός των υπηρεσιών θα μπορούσε να ενισχύσει την προσπάθεια περαιτέρω αξιοποίησης του φυσικού μας πλούτου. Το νομοσχέδιο αυτό αποτελεί ένα ακόμη ορόσημο της αναπτυξιακής μας προοπτικής που περνά στο στάδιο της υλοποίησης. Σας ευχαριστώ πολύ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Ευχαριστούμε τον Εισηγητή της Πλειοψηφίας, τον κ. Θεμιστοκλή Χειμάρα.

Στη συνέχεια τον λόγο έχει ο Εισηγητής της Μειοψηφίας, ο κ. Αλέξανδρος-Χρήστος Αυλωνίτης. Κύριε Αυλωνίτη, έχετε τον λόγο για δέκα λεπτά.

**ΑΛΕΞΑΝΔΡΟΣ-ΧΡΗΣΤΟΣ ΑΥΛΩΝΙΤΗΣ (Εισηγητής της Μειοψηφίας):** Σας ευχαριστώ. Θα χρειαστώ λίγο χρόνο παραπάνω, χωρίς να τον καταχραστώ.

Κυρίες και κύριοι συνάδελφοι, φτάσαμε στο τέλος της συζήτησης στην Επιτροπή μας, τέταρτη συνεδρίαση σήμερα, και δεν έχει δοθεί σε ετούτη την περίοδο της διακυβέρνησης της πατρίδας μας η δυνατότητα να μιλήσουμε για τον τουρισμό. Και είναι μια θαυμάσια ευκαιρία σήμερα, αλλά και στην Ολομέλεια, να το κουβεντιάσουμε.

Ο τουρισμός είναι, όλοι συμφωνούμε, μέγιστος «οικονομικός αιμοδότης» της πατρίδας μας. Πρέπει να κατανοηθεί από όλο το πολιτικό φάσμα ότι τόσο το Υπουργείο Τουρισμού όσο και ο τουριστικός κόσμος δεν είναι τα «αποπαίδια» της πολιτικής ζωής. Και νομίζω ότι αντιστοιχεί αυτό που είπα, αυτό το συμπέρασμα, σε μια πραγματικότητα, η οποία είναι ωμή. Ο τουρισμός είναι κλάδος που προσφέρει τόσα πολλά στον Κρατικό Προϋπολογισμό, το είπε και ο κ. Υπουργός χθες, κάπου στο 25% συμμετέχει το τουριστικό προϊόν στον καθορισμό του Ακαθάριστου Εθνικού Προϊόντος.

Είναι, όμως, ταυτόχρονα, και ένας κλάδος που έχει πολλά ανοιχτά ζητήματα, τα οποία δεν ανέκυψαν συνεπεία της υγειονομικής πανδημίας, αλλά αποτελούν μεγάλες διαχρονικές παθογένειες, που οφείλει η πολιτεία να θεραπεύσει μπροστά στις μεγάλες προκλήσεις και τις δυνατότητες του τουριστικού μας προϊόντος.

Μιλώντας για προκλήσεις, θα ήθελα να θέσω δύο μόνο από αυτά τα μεγάλα ζητούμενα του κόσμου του τουρισμού, κυρία Υφυπουργέ. Πρώτον, την ψηφιακή μετάβαση και τον εκσυγχρονισμό του όλου συστήματος. Δεν μπορούμε να αγνοήσουμε, το λέω εμφατικά, το γεγονός ότι στον δείκτη ψηφιακής οικονομίας και κοινωνίας της Ευρωπαϊκής Επιτροπής η Ελλάδα κατατάσσεται τρίτη, από το τέλος όμως, 25η στους 27 στην Ε.Ε.

Δεύτερον, για τις εναλλακτικές μορφές τουρισμού, που το λέμε όλοι συνεχώς, την επιμήκυνση του χρόνου επισκεψιμότητας. Τα είπαμε προχτές, όταν ήταν εδώ ο κ. Κικίλιας, ο οποίος επανειλημμένα λέει για επιμήκυνση του χρόνου επισκεψιμότητας στον τουρισμό, αλλά δεν έχουμε δει το πλάνο.

Επιπλέον, θα ήθελα να θέσω υπόψη σας την υποχρέωσή σας στα εξής, πρώτον, στην παρακολούθηση των στόχων για την πράσινη οικονομία στην τουριστική επιχειρηματικότητα, δεύτερον, την περιφερειακή ανάπτυξη μέσω της αποκέντρωσης, τρίτον, τη δημιουργία πράσινων υποδομών, τέταρτον, τη μέριμνα για το ειδικό χωροταξικό της πατρίδας μας, που είναι κεφαλαιώδες ζήτημα, ίσως το μέγιστο, πέμπτον, την εκπαίδευση των εργαζομένων και των επαγγελματιών του κλάδου.

Όλα αυτά είναι ζητήματα που πρέπει να απασχολήσουν, ως κεντρικές πολιτικές, το Υπουργείο Τουρισμού και όχι μόνο το Υπουργείο Πολιτισμού. Όλο το πολιτικό σύστημα. Να ανοίξουν τον διάλογο με τους ανθρώπους του χώρου, να ιεραρχηθούν οι στόχοι και οι πρωτοβουλίες που θα εγγυηθούν πιο στέρεες βάσεις για την τουριστική μας πολιτική. Μια πολιτική που θα αξιοποιεί όλα τα χρηματοδοτικά εργαλεία, όπως το Πρόγραμμα Δημοσίων Επενδύσεων, το ΕΣΠΑ, τον αναπτυξιακό νόμο, το Ταμείο Ανάκαμψης, θα αναφερθώ σε λίγο σε αυτό. Φυσικά, η συζήτηση για όλα αυτά δεν μπορεί παρά να ξεκινήσει από τον ΕΟΤ, τον εθνικό μας DMO, που του οφείλουμε μεγαλύτερο σεβασμό για το μέχρι σήμερα έργο του και την παράδοση που κουβαλά. Χρειάζεται περισσότερο εκσυγχρονισμό ο ΕΟΤ για να αποκτήσει περισσότερο πρωταγωνιστικό ρόλο στην υλοποίηση των εθνικών τουριστικών πολιτικών.

Η οργάνωση της τουριστικής δουλειάς πρέπει να ξεκινά και να τελειώνει με τον ΕΟΤ. Σε αυτό είμαστε απόλυτοι. Η πολιτική απαξίωσης των δραστηριοτήτων του, η απόσπαση τμημάτων της δουλειάς του και η αποδυνάμωση των υπηρεσιών του για να επωφεληθούν παρακλάδια του ιδιωτικού τομέα, ειδικά των υπηρεσιών προώθησης και προβολής, όπως εμμέσως επιχειρείται σήμερα με μία εκτός διεθνούς πρακτικής και θεώρησης των DMOs. Αυτό πρέπει να αναθεωρηθεί. Η θεσμοθέτηση του ΕΟΤ, ως Ενιαίας Ανώτατης Τουριστικής Αρχής που διασφαλίζει τη συνέχεια, τη δικτύωση και την παρακολούθηση των DMO’s, είναι η προϋπόθεση της ορθής οργάνωσης και λειτουργίας των φορέων διαχείρισης προσώπων πρότυπων προορισμών.

Κυρία Υπουργέ, το θέμα, όμως, είναι πώς θωρακίζουμε το τουριστικό μας προϊόν, το οποίο είναι και ιδιαίτερα ευάλωτο, σε μια σειρά από κρίσεις; Πώς αντιμετωπίζουμε την υγειονομική, την οικονομική, την κλιματική, αλλά και την ενεργειακή κρίση σε συνδυασμό με τις συντελούμενες αλλαγές των ταξιδιωτικών προτιμήσεων και των νέων γενιών ταξιδιωτών;

 Η σημερινή συγκυρία είναι χρήσιμη για να μεταβούμε από ένα μαζικό μοντέλο τουρισμού χαμηλής οικονομικής απόδοσης, που δεν διαφοροποιείται σε τίποτα από τα υπόλοιπα του ανταγωνισμού, σε ένα μοντέλο τουρισμού βιώσιμης και δίκαιης ανάπτυξης. Αυτό, κατά τη γνώμη μου, είναι το ζητούμενο. Ο κλάδος του τουρισμού έχει ανάγκη τη δραστικά μειωμένη παραοικονομία, ένα ανθεκτικότερο κοινωνικό δίχτυ προστασίας για τους μικρούς και μεσαίους επιχειρηματίες, που δεν θα είναι μόνο στη θεωρία. Γιατί, σήμερα, κυρία Υφυπουργέ, στην πράξη, συνεχίζουν οι πενιχρές οικονομικές ενισχύσεις και οι χαμηλές φορολογικές απαλλαγές παρά τις τεράστιες οικονομικές απώλειες. Τα μεγέθη του τελευταίου τριμήνου δεν είναι αρκετά για να καλύψουν το τεράστιο χρηματοδοτικό κενό, που έχει συσσωρευτεί στις τουριστικές επιχειρήσεις από το 2020 και το πρώτο εξάμηνο του 2021. Πόσες φορές τα έχουμε πει; Και η πλειονότητα των μικρομεσαίων επιχειρήσεών του, που αποτελούν και τη σπονδυλική στήλη του τουριστικού μας προϊόντος, έμεινε εκτός των πενιχρών ενισχύσεων, ενώ το πρόβλημα ρευστότητας παραμένει αμετακίνητο.

Υπέγραψε ο κ. Κικίλιας, προ ημερών, τα τεχνικά δελτία για την κατανομή 320 εκατομμυρίων από το Ταμείο Ανάκαμψης προς τη χρηματοδότηση δράσεων. Ειδικότερα, στον Ορεινό Τουρισμό 56, περίπου, εκατομμύρια, στον Τουρισμό Υγείας 28, στον Αγροτουρισμό 17, στον Καταδυτικό Τουρισμό 22, στην αναβάθμιση τουριστικών λιμένων 161, για το πρόγραμμα «Προσβάσιμες Παραλίες» 17, για τη διαχείριση προορισμών 18, με βάση ένα ενδεικτικό πλήθος 10 πιλοτικών Οργανισμών Διαχείρισης και Προώθησης Προορισμού και, αντίστοιχα, 10 Παρατηρητηρίων Βιώσιμης Τουριστικής Ανάπτυξης.

Θα ήθελα να ρωτήσω, με τι κριτήρια έγινε η κατάτμηση του συνολικού ποσού των 320 εκατομμυρίων ευρώ και με ποιο τρόπο θα διανεμηθούν αυτά τα χρήματα;

Μοιραστήκατε το όλο πρόβλημα με τα κόμματα, την τοπική αυτοδιοίκηση, εντέλει με την κοινωνία; Ειλικρινά θα ήθελα να πάρω μια απάντηση πάνω σε αυτό το ερώτημα. Αδιαμφισβήτητα το Ταμείο Ανάκαμψης μπορεί να συμβάλει σημαντικά, ωστόσο πολύ φοβόμαστε πως με τον τρόπο που πανηγυρίζετε μόνο για κάτι τέτοιο, ο κίνδυνος να γίνει μια ακόμη χαμένη ευκαιρία εξαιτίας των χειρισμών σας είναι υπαρκτός, καθώς σχεδιάζετε, το ξαναλέω, ερήμην των αυτοδιοικητικών παραγωγικών και επαγγελματικών φορέων. Δεν το συζητάτε με την κοινωνία, «κόβετε και ράβετε», κυρία Υφυπουργέ, ανάλογα με το ποιους θέλετε να εξυπηρετήσετε. Ένα παράδειγμα άλλο, η αναβάθμιση των 3 αστέρων ξενοδοχείων σε τετράστερα και των τετράστερων σε πεντάστερα, όπως δήλωσε το Υπουργείο σας με αφορμή τη δράση από τη χρηματοδότηση του Ταμείου Ανάκαμψης, δεν είναι λάθος να γίνει, αλλά με τη μικρή και τη μεσαία επιχειρηματικότητα τι θα κάνετε; Θα ρίξετε βλέμμα προς εκείνη την κατεύθυνση; Εκεί χτυπά η καρδιά του τουρισμού μας, κύρια Υφυπουργέ, και εκεί πρέπει και εκεί έχετε αφήσει τον κόσμο του τουριστικού επιχειρείν, που νοσεί βαριά εκτός ΜΕΘ, που είναι και της μόδας τώρα.

 Επί του νομοσχεδίου, κύριε Υπουργέ, κυρία Υφυπουργέ, για να μην σπαταλώ άλλο χρόνο, η DMO, που θεσμοθετείτε, δεν είναι φορέας που συντονίζει όλες τις ενέργειες για την απόκτηση προστιθέμενης αξίας σε επίπεδο προορισμού, όχι μόνο για προβολή και προώθηση, δεν σχεδιάζεται να συζητά τοπικά και περιφερειακά με όλη την τοπική κοινωνία. Δεν μεριμνάτε να αξιολογεί τις δράσεις με βάση τους δείκτες που παρακολουθεί, δεν προβλέπεται να εξειδικεύει τις πολιτικές μέσα από τη μελέτη και την επιστήμη για τον καλύτερο συντονισμό της εθνικής πολιτικής. Δεν σας ενδιαφέρει να αποτελεί εργαλείο βιώσιμης ανάπτυξης με σαφείς όρους, σε καθαρό και όχι ομιχλώδες τοπίο διασπάθισης δημόσιων πόρων και επειδή επιχειρείται να μας πείθεται ότι η DMO είναι κάτι άλλο από αυτό που λέει η διεθνής πρακτική, σας ξαναλέω, το είπα και χθες, πως δεν πρόκειται αυτό που θέλει να φτιάξετε για δημοτικές επιτροπές προβολής, ούτε για αναπτυξιακές εταιρείες ενός κάποιου δήμου της ελληνικής Περιφέρειας.

Κύριε Υπουργέ, οι σχετικές διατάξεις του νομοσχεδίου σας δεν προάγουν τις σύνθετες δυνατότητες των προορισμών. Σε κάθε περίπτωση, επειδή ο χρόνος τελειώνει, να αναφερθώ λίγο στις ιαματικές πηγές και στην εταιρεία «Ιαματικές Πηγές Ελλάδας». Αυτό που θέλω να κρατήσετε από την τριήμερη αυτή συζήτηση, κύρια Υφυπουργέ, από όσα σας ανέφερα αυτές τις ημέρες, είναι ότι είναι σπουδαίο στοιχείο της ελληνικής φύσης και αυτό το σπουδαίο στοιχείο της ελληνικής φύσης το θέτετε σε πραγματικό κίνδυνο και το εντάσσεται σε μια εμπορική λογική, που δεν έχει σχέση με την τοπική διαχείριση και τις θετικές προεκτάσεις για το σύνολο της τοπικής και υπερ τοπικής κοινότητας. Άλλη μια δημόσια εταιρεία συστήνεται για το βόλεμα υψηλόβαθμων στελεχών. Ξεκάθαρα είμαστε αντίθετοι με αυτό το μόρφωμα που θέλετε να φτιάξετε και να υφαρπάξετε την περιουσία των ιαματικών πηγών.

 Σχετικά με τις διατάξεις για τους ξεναγούς, να σας το ξαναπώ, έχουν παρουσιάσεις, έχουν καταθέσει συγκεκριμένες προτάσεις, να τις υιοθετήσετε. Οι ξεναγοί είναι σημαντικό κομμάτι της τουριστικής οικονομίας, είναι οι άνθρωποι που μας φέρνουν κοντά, είναι οι πρώτοι που γνωρίζουν οι τουρίστες μας όταν έρχονται στην πατρίδα μας. Βοηθήστε τους και να μην είναι ένα αόρατο κομμάτι του ελληνικού τουρισμού, όπως ήταν στην αρχή της πανδημίας, που κάναμε τα πάντα και από το κόμμα σας να βοηθήσουμε, έτσι ώστε να πάψουν να είναι αόρατοι. Επίσης, θα το τονίσω για μία ακόμη φορά, γιατί είναι κομβικό σημείο, ειδικά για τους ξεναγούς. Το πρόβλημα δεν είναι οι ξεναγοί, είναι η υφαρπαγή της δουλειάς τους και ο έλεγχος, ο όποιος έτσι όπως προβλέπεται στο νομοσχέδιο δεν είναι εκείνος ο απαιτούμενος, ο αποτελεσματικός, για να μπορέσει να χτυπήσει αυτή τη γάγγραινα της υποκλοπής, της υφαρπαγής της δουλειάς τους. Αυτό να το κοιτάξετε ιδιαίτερα.

Επιπλέον και τελειώνοντας, κύριε Πρόεδρε, θα σας πούμε στην Ολομέλεια της Βουλής, αν και είδατε ποιες είναι οι θέσεις μας στα επιμέρους ζητήματα του νομοσχεδίου. Σας τονίζουμε ιδιαίτερα, κυρία Υφυπουργέ, ότι το ζήτημα των απευθείας αναθέσεων, των απευθείας προσλήψεων, των απευθείας συναλλαγών για την τουριστική προβολή, προσδιορίζει πολιτική ταυτότητα και κυρίως πολιτική και ηθική συμπεριφορά απέναντι στην κοινωνία, απέναντι στο κράτος, απέναντι στις δημοσιονομικές υποχρεώσεις. Έχει γίνει κανόνας η απευθείας ανάθεση, η απευθείας πρόσληψη και αυτό το θεσμοθετείτε, το λέω με εμφατικότητα για πολλοστή φορά, τούτο θα οδηγήσει σε πολύ δύσκολα μονοπάτια την πολιτική και κοινωνική μας ζωή. Περιορίστε αυτή την κατάσταση. Υπάρχουν οι νόμιμες διαδικασίες και μην βρίσκετε συνεχώς πρόφαση την πανδημία, ή, εν πάση περιπτώσει, να πιπιλίζετε τη λέξη «κατεπείγον», «κατεπείγουσα υποχρέωση», «κατεπείγουσα κατάσταση» για να διοχετεύετε αδιαφανώς τεράστια κονδύλια εις ημέτερους. Αυτό είναι το μεγάλο ζητούμενο της σύγχρονης πολιτικής μας ζωής, που μπολιάζει αρνητικά την κοινωνία.

Με αυτά τα λόγια, κλείνοντας, ουσιαστικά, τη συζήτηση στην Επιτροπή Παραγωγής και Εμπορίου, θα σας παρακαλέσω να ακούσετε τις απόψεις μας μέχρι την ημέρα που θα συζητηθεί στην Ολομέλεια. Δείτε τις απόψεις μας, δείτε τις απόψεις και των άλλων συναδέλφων, έτσι ώστε να έχει αποτελεσματικότητα αυτή η συζήτηση στην Επιτροπή μας.

Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε και εμείς, κύριε Αυλωνίτη. Κυρίες και κύριοι συνάδελφοι, θασυνεχίσουμε με τονΕιδικό Αγορητή του Κινήματος Αλλαγής, τον συνάδελφο Γεώργιο Φραγγίδη.

 Ορίστε, κύριε Φραγγίδη, έχετε τον λόγο.

**ΓΕΩΡΓΙΟΣ ΦΡΑΓΓΙΔΗΣ (Ειδικός Αγορητής του Κινήματος Αλλαγής):** Κύριε Πρόεδρε, κυρία Υφυπουργέ, κυρίες και κύριοι συνάδελφοι, περιμέναμε πολύ καιρό να κατατεθεί ένα νομοσχέδιο για τον τουρισμό. Είδαμε με ικανοποίηση ότι συμπεριλαμβάνει διατάξεις αναπτυξιακού χαρακτήρα και, κυρίως, ότι συμπεριελάμβανε τους Οργανισμούς Διαχείρισης Προώθησης Προορισμού, DMOs, που αποτελούν θεσμό και πρόταση του κόμματός μας, εδώ και πολλά χρόνια. Δυστυχώς, μελετώντας το απογοητευθήκαμε, με εξαίρεση τις διατάξεις του Γ΄ Μέρους, που κινούνται στην πλειονότητά τους σε θετική κατεύθυνση, κάνετε ένα ακόμη μετέωρο αναπτυξιακό βήμα με αμφίβολα αποτελέσματα που ταυτόχρονα αποκαλύπτει τη συγκεντρωτική σας φιλοσοφία. Το Α’ Μέρος με τους πρωτότυπους τουριστικούς προορισμούς και τα DMOs μας άφησε με μία αίσθηση ασάφειας και πολλά ερωτηματικά ως προς τις διαδικασίες, τα κριτήρια και τον τρόπο λειτουργίας. Πώς διασφαλίζεται με τόσο γενικά και ασαφή κριτήρια η ορθότητα της εκτίμησης και του τελικού χαρακτηρισμού ενός προορισμού ως πρότυπου; Δεν μας είναι ξεκάθαρο και γιατί ο Υπουργός Τουρισμού ορίζεται ως ο απόλυτος κριτής για τον χαρακτηρισμό ενός προορισμού υπερκεράζοντας ακόμη και τη Διεύθυνση Στρατηγικού Σχεδιασμού του Υπουργείου;

 Πολύ φοβόμαστε ότι όσα προβλέπονται από το νόμο ως αρμοδιότητες ενός προορισμού χαρακτηρισμένου ως πρότυπου δεν θα μπορέσουν να πραγματοποιηθούν, και αυτό γιατί πουθενά μέσα στο σχέδιο νόμου δεν προβλέπεται χρηματοδότηση για το DMO, που διαχειρίζεται και προωθεί έναν τουριστικό προορισμό. Είναι ανώφελο να δημιουργούμε φορείς των οποίων η βιωσιμότητα δεν εξασφαλίζεται.

Το ίδιο ισχύει και για τον πολύ σημαντικό θεσμό του Παρατηρητηρίου Βιώσιμης Τουριστικής Ανάπτυξης και στους δήμους, που αποτελεί ένα πολύτιμο εργαλείο στρατηγικού σχεδιασμού και παρακολούθησης προόδου του. Είναι γνωστά τα προβληματικά οικονομικά των δήμων, πώς θα καταφέρουν να λειτουργήσουν τέτοιες δομές στους δήμους;

 Επίσης, ασαφής είναι και η σχέση που συνδέει τις τρεις προαναφερόμενες νέες δομές.

Ερώτημα παραμένει, γιατί εξαιρέθηκε από το σχέδιο νόμου η διάταξη που υπήρχε στη διαβούλευση, που έδινε τη δυνατότητα στους δήμους κάτω από 50.000 κατοίκους να δημιουργούν μόνο μετοχικές εταιρείες διαχείρισης των προορισμών χωρίς ιδιαίτερες γραφειοκρατικές διατάξεις. Ο σκοπός σας είναι η ανάπτυξη μεγάλων και ήδη ανεπτυγμένων προορισμών;

Τέλος, θα ήθελα να επισημάνω ότι πολλοί δήμοι δεν διαθέτουν αναπτυξιακές εταιρείες και οργανισμούς, πολλοί που έχουν είναι υποστελεχωμένοι και χωρίς τεχνογνωσία. Επίσης, είναι γνωστό ότι οι αναπτυξιακές εταιρείες και οι οργανισμοί έχουν πολλές και σύνθετες αρμοδιότητες, οπότε η ενασχόλησή τους με το αντικείμενο θα είναι ελλιπής.

Όσον αφορά το δεύτερο μέρος που αφορά τις ιαματικές πηγές είναι, επίσης, ένα σημαντικό θέμα. Ο γεωγραφικός χώρος της Ελλάδας είναι πλούσιος σε ιαματικές πηγές με πρόσφατες έρευνες να κάνουν λόγο για περισσότερα από 800 σημεία στα οποία αναβλύζουν ιαματικά νερά. Ο ιαματικός τουρισμός μπορεί να αποτελέσει ένα ιδιαίτερα μεγάλο και προσοδοφόρο κομμάτι του ελληνικού τουρισμού και μοχλό ανάπτυξης για μία περιοχή.

Οι δραστηριότητες του ιαματικού τουρισμού έχουν σχέση με την αποκατάσταση της ψυχικής και σωματικής υγείας, αλλά και τη βελτίωση της ευεξίας των επισκεπτών. Γι’ αυτό, μάλιστα, θεωρούμε ότι το Υπουργείο Υγείας θα έπρεπε να είχε συμπεριληφθεί στις διατάξεις που το αφορούν.

Στην Ελλάδα, αυτή τη στιγμή, οι ιαματικές πηγές τελούν υπό διαφορετικά ειδικά ιδιοκτησιακά καθεστώτα και βρίσκονται σε διαφορετική φάση αξιοποίησης, όπως είπε και ο εκπρόσωπος της ΚΕΔΕ, χθες, στην Επιτροπή, μέχρι σήμερα έχουν εκδοθεί ογδόντα μία αναγνωρίσεις φυσικών πόρων ως ιαματικών, ενώ έχουμε 28 ειδικά σήματα λειτουργίας. Υπάρχουν πηγές που εμφανίζουν υψηλό βαθμό αξιοποίησης και κερδοφορίας, αλλά και άλλες που έχουν εγκαταλειφθεί στην τύχη τους.

Η ανάγκη εκπόνησης ενός συνολικού σχεδίου αξιοποίησης των πηγών με έμφαση στην ισόρροπη ανάπτυξη των περιοχών και στη συμμετοχή των ΟΤΑ και των τοπικών κοινωνιών είναι παραπάνω από εμφανής.

Με το παρόν νομοσχέδιο, κυρία Υπουργέ, γίνεται μια προσπάθεια ανάπτυξης των ιαματικών πηγών, αλλά το ζήτημα είναι αν αυτή η προσπάθεια θα έχει αποτέλεσμα, δεδομένου του μοντέλου που υιοθετείται για τον σκοπό αυτό.

Ξεκινάμε με την παραδοχή ότι η χώρα μας έχει να ανταγωνιστεί και άλλες χώρες στον τομέα του ιαματικού τουρισμού. Επίσης, μια πηγή, όσο εξαιρετική και αν είναι, είναι πολύ δύσκολο να δημιουργήσει από μόνη της προορισμό. Αν και με σημαντικές βελτιώσεις σε σχέση με το αρχικό σχέδιο νόμου, που συνάντησε τις αντιδράσεις των δήμων που διαθέτουν ιαματικές πηγές, το συγκεκριμένο νομοσχέδιο εξακολουθεί να εμφανίζει κενά και έλλειψη στρατηγικής για την αποτελεσματική ανάπτυξη του συνόλου των πηγών της χώρας.

Το κεντρικό ερώτημα που δημιουργείται είναι τι μοντέλο αξιοποίησης πάμε να δημιουργήσουμε. Για μας είναι σημαντικό από την αξιοποίηση των πηγών να ωφελούνται και οι τοπικές κοινωνίες των δήμων στα όρια των οποίων βρίσκονται οι ιαματικές πηγές. Δεν μας ενδιαφέρει να δημιουργηθούν οι ιαματικές πηγές δύο ταχυτήτων, αυτές που θα είναι ευνοημένες από το κράτος, γιατί θα έχουν περιέλθει στην ΙΠΕ και οι άλλες που θα πασχίζουν με εμπόδια να αναπτυχθούν, επειδή αποφάσισαν να μείνουν εκτός.

Θεωρούμε αναγκαίο η πολιτεία μέσω της παροχής κατάλληλων πόρων και τεχνογνωσίας να δώσει τη δυνατότητα στους δήμους να αξιοποιήσουν τις πηγές τους με τον τρόπο που επιθυμούν και το όφελος να διαχέεται στις τοπικές κοινωνίες. Στο πλαίσιο της αυτοδιάθεσης των δήμων κρίνεται απαραίτητο να γίνεται απλή γνωστοποίηση της οικονομοτεχνικής μελέτης στην ΙΠΕ για τις ιαματικές πηγές, που διαχειρίζονται οι ΟΤΑ και να μη χρειάζεται έγκριση.

 Εξάλλου, είναι παράδοξο, από τη μία να δίνεις τη δυνατότητα στην τοπική αυτοδιοίκηση να αξιοποιεί τις πηγές της και από την άλλη να μην την εμπιστεύεσαι, λες και δεν υπάρχουν άξιοι και ειδικοί στα συμβούλια της αυτοδιοίκησης.

 Η κατάλληλη χρηματοδότηση είναι εκείνη που θα εξασφαλίσει ότι θα δημιουργηθούν πολλές βιώσιμες επιχειρήσεις και δεν θα δημιουργηθεί το ολιγοπώλιο.

Τέλος, όπως ανέφεραν και οι αρμόδιοι φορείς, υπάρχουν περιπτώσεις που χρειάζεται να γίνει η διαδικασία παραχώρησης του αιγιαλού στους δήμους που διαθέτουν πηγές με αναβλύζοντα ύδατα στη θάλασσα.

Το τρίτο μέρος του νομοσχεδίου κινείται, γενικά, σε θετική κατεύθυνση. Είναι, για παράδειγμα, δείγμα πολιτισμού ότι ασχολούμαστε με την προσβασιμότητα των τουριστικών προορισμών και επιχειρήσεων. Ωστόσο, είναι αναγκαίο να δούμε καλύτερα κάποια πράγματα, όπως αυτό που επεσήμανε αρμόδιος φορέας ότι δεν αρκεί μόνο η θέσπιση ειδικού σήματος προσβασιμότητας, αλλά πρέπει να οριστεί το ποιος θα ελέγχει και αν πληρούνται τα κριτήρια προσβασιμότητας.

Κατά την ακρόαση των φορέων, κυρία Υφυπουργέ, έγιναν αξιόλογες παρεμβάσεις από τους καθ’ ύλην αρμόδιους για τα θέματα του νομοσχεδίου και καλό θα ήταν να υιοθετήσετε τις προτάσεις τους.

Είμαστε θετικοί σε όλες τις διατάξεις που επιλύουν προβλήματα που αντιμετωπίζουν οι επαγγελματίες του τουρισμού, αλλά και σε εκείνες που διευκολύνουν την ανάπτυξη του αγροτουρισμού, που για τη χώρα μας αποτελεί ένα ιδιαίτερο κεφάλαιο. Είναι γεγονός ότι η σύμπραξη του αγροδιατροφικού τομέα με τον τουρισμό βιωματικής εμπειρίας υψηλής ποιότητας προσφέρει τεράστιες δυνατότητες ανάπτυξης και μπορεί να επιφέρει αύξηση των τουριστικών εσόδων της χώρας, γενικότερα.

Γενικότερα, η ανάπτυξη του θεματικού τουρισμού στο πλαίσιο της διαμόρφωσης ενός νέου μοντέλου τουρισμού, που θα βασίζεται στη βιωσιμότητα και την αειφορία, τη βιωματική εμπειρία, τον εκσυγχρονισμό των υποδομών και το υψηλό επίπεδο υπηρεσιών και προσωπικού μπορεί να αποτελέσει σημαντικό όχημα ανάπτυξης τουρισμού στη χώρα μας.

Σας ευχαριστώ πολύ, κύριε Πρόεδρε.

 **ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Σας ευχαριστούμε πολύ, κύριε Φραγγίδη.

Τον λόγο έχει ο κ. Κατσώτης.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του ΚΚΕ):** Σας ευχαριστώ πολύ, κύριε Πρόεδρε.

Κύριε Πρόεδρε, έχουμε τοποθετηθεί για την ενιαία στρατηγική των Κομμάτων του κεφαλαίου, για την καπιταλιστική ανάπτυξη. Όλες οι Κυβερνήσεις που εναλλάσσονται, όλα τα Κόμματα, έχουν την ίδια στάση, δηλαδή υπηρετούν τους σχεδιασμούς των επιχειρηματικών ομίλων, διευκολύνουν τη δράση τους και τα επιχειρηματικά τους σχέδια. Στον τουρισμό, όπως σημειώνουμε, δεν υπάρχει αξίωσή τους, που να μην έχει γίνει δεκτή.

Αυτό το νομοσχέδιο είναι ένα τέτοιο νομοσχέδιο. Επίσης, συνδέεται με το ΕΣΠΑ, το Ταμείο Ανάκαμψης, τη μεγαλύτερη εμπλοκή της τοπικής και περιφερειακής διοίκησης, την παραχώρηση των ιαματικών πηγών για επιχειρηματική δράση και την αντιμετώπιση διαφόρων δυσκολιών των επιχειρηματικών ομίλων, όπως καταγράφονται στο τρίτο μέρος του νομοσχεδίου.

Καταθέσαμε τη δική μας αντίληψη για τον τουρισμό και επιτρέψτε μου να μείνουμε σε αυτή.

Το ενδιαφέρον, όμως, βέβαια, δεν είναι για τους μεγάλους τουριστικούς ομίλους, αλλά για τους εργαζόμενους, τους μικροϊδιοκτήτες, για τις μεγάλες ανατροπές που έχουν γίνει στα εργασιακά και ασφαλιστικά δικαιώματα των εργαζομένων και την εκμετάλλευση, που δεν έχει όρια.

Ο μισθός, κυρία Υφυπουργέ, έχει φτάσει να είναι ένα γεύμα, μία διανυκτέρευση. Επαναλαμβάνω ότι μία διανυκτέρευση είναι ο μισθός ενός εργαζόμενου, που πρέπει να ζήσει για ένα μήνα.

Το ΚΚΕ, λοιπόν, ούτε αφορίζει την τουριστική οικονομική δραστηριότητα ούτε υιοθετεί την ανάπτυξή του, σε αντίθεση και σε βάρος άλλων κλάδων της βιομηχανίας, της αγροτικής παραγωγής και της κρατικής οργάνωσης κοινωνικών υποδομών.

Μια οικονομία με μεγάλο μερίδιο συμμετοχής του τουρισμού και μικρό μερίδιο συμμετοχής της μεταποίησης, των μεταφορών, της ενέργειας και, ειδικότερα, του κλάδου παραγωγής μέσων παραγωγής, υποδηλώνει την ύπαρξη μιας καπιταλιστικής οικονομίας με μεγάλο βαθμό εξάρτησης από τις εξωτερικές αγορές και άλλων αστάθμητων παραγόντων με σημαντική επίδραση σε αυτήν των διακυμάνσεων τους, όπως διαπιστώθηκε, αυτήν την περίοδο, με τις μεγάλες συνέπειες για τους εργαζόμενους, τους αυτοαπασχολούμενους.

 Σε τοπικό επίπεδο, είναι γνωστό ότι διαμορφώνονται πόλεις και ολόκληρες περιφέρειες με υπέρμετρες ξενοδοχειακές εγκαταστάσεις χωρίς αντίστοιχης δυναμικότητας ενεργειακή, υδροδοτική, αποχετευτική, εσωτερική μεταφορική κάλυψη. Η αξιοποίηση της χρήσης γης από την καπιταλιστική επιχείρηση μετατρέπει σε εμπόρευμα ακόμα και φυσικές αξίες χρήσης, όπως ο ήλιος, η θάλασσα, το περιβάλλον, η πολιτιστική κληρονομιά.

Η τουριστική οικονομική δραστηριότητα στα πλαίσια του καπιταλισμού δεν μπορεί να σχεδιαστεί και να αναπτυχθεί σε αναλογία προς τη βιομηχανική και αγροτική παραγωγή, τις ενεργειακές, υδροδοτικές, αποχετευτικές και μεταφορικές υποδομές των πόλεων και της υπαίθρου, των αναγκών του κέντρου και της περιφέρειας, σε αναλογία με τις ανάγκες εκπαίδευσης και ειδίκευσης του εργατικού δυναμικού και τις ανάγκες φροντίδας της υγείας σε όλες τις βαθμίδες της. Δεν μπορεί να αναπτυχθεί σε ισορροπία με τη φύση.

Ο τουρισμός στα πλαίσια του καπιταλισμού είναι αδύνατον να εξασφαλίσει το δικαίωμα σε φθηνές διακοπές στην αναψυχή και στην περιήγηση για την συντριπτική πλειοψηφία των εργαζομένων. Είναι γνωστό ότι στις κατακτήσεις των εργαζομένων που σχετίζονται με την ανάπτυξη του τουρισμού, όπως είναι το οκτάωρο, το πενθήμερο, η άδεια τεσσάρων εβδομάδων, το επίδομα αδείας, η σύνταξη και η κοινωνική ασφάλιση, συνέβαλαν σημαντικά οι κατακτήσεις των εργαζομένων στις σοσιαλιστικές χώρες, όπου η μείωση του χρόνου εργασίας, η εξασφάλιση των διακοπών, η μείωση του συντάξιμου χρόνου και άλλα προηγήθηκαν και εξασφαλίστηκαν από το σοσιαλιστικό σύστημα.

Ο ανταγωνισμός ανάμεσα στα δύο συστήματα συνέβαλε σημαντικά σε ορισμένες κατακτήσεις των εργαζομένων στις καπιταλιστικές χώρες. Η ανατροπή του σοσιαλισμού έφερε και την ανατροπή των κατακτήσεων που είχε υποχρεωθεί να παραχωρήσει ο καπιταλισμός με αποτέλεσμα, σήμερα, και οι εργατικές λαϊκές οικογένειες όχι μόνο να στερούνται το δικαίωμα στις διακοπές, στην ανάπαυση, αλλά και οι νέοι να εργάζονται, να αμείβονται, να ασφαλίζονται με πολύ χειρότερους όρους από τους γονείς τους. Ο ελεύθερος χρόνος τους λείπει, η ποιότητα ζωής χειροτερεύει, και όλα αυτά παρά το ότι η παραγωγικότητα της εργασίας λόγω της εξέλιξης της επιστήμης και της τεχνικής είναι στα υψηλότερα επίπεδα, παρότι ο πλούτος που παράγεται είναι αμύθητος.

Η τουριστική ανάπτυξη στον καπιταλισμό συνοδεύεται από τη σχετική και απόλυτη εξαθλίωση, τον αποκλειστικό προσανατολισμό στην ξένη τουριστική κίνηση, γιατί μπορεί να εξασφαλίσει την κερδοφορία, την κατασπατάληση πόρων και την περιβαλλοντική καταστροφή και την ανισόμετρη άναρχη ανάπτυξη.

Το ΚΚΕ προβάλλει συνολικά την πολιτική του θέση και καλεί σε συμπόρευση στον αγώνα αντίστασης και ρήξης με την καπιταλιστική βαρβαρότητα, τα μονοπώλια και τον ιμπεριαλισμό. Μόνο με την κατάργηση της καπιταλιστικής εκμετάλλευσης και της καπιταλιστικής ιδιοκτησίας στα μέσα παραγωγής θα εξασφαλιστούν ελεύθερος χρόνος και οργανωμένος κοινωνικός τουρισμός και θα εξαλειφθεί η αναρχία της καπιταλιστικής παραγωγής. Πρώτη και βασική προϋπόθεση για εμάς είναι να τεθούν στη διάθεση του λαού όλος αυτός ο τεράστιος πλούτος υποδομών, χώρων, κτιρίων, η κοινωνικοποίησή τους και να γίνουν ολοκληρωτικά λαϊκή κοινωνική περιουσία η γη, τα δάση, οι ορεινοί όγκοι, οι αιγιαλοί, οι ιαματικές πηγές, οι δρόμοι, τα λιμάνια, τα σιδηροδρομικά δίκτυα, η ναυσιπλοΐα και τα αεροδρόμια.

Η εργατική εξουσία μπορεί με κεντρικό σχέδιο και αντίστοιχους νόμους να κατανέμει αναλογικά τους παραγωγικούς πόρους, να απλώνει ισόμετρα σε όλη την Ελλάδα ένα δίκτυο με ξενοδοχειακές εγκαταστάσεις, κατασκηνώσεις, καταλύματα, θέρετρα, χώρους αναψυχής, κέντρα διασκέδασης και πολιτισμού. Θα μπορεί να σχεδιάζει, προστατεύοντας το περιβάλλον, αξιοποιώντας ισορροπημένα τη γη για τις παραγωγικές ανάγκες, για την ενέργεια, τις διατροφικές λαϊκές ανάγκες.

Σε αυτά τα πλαίσια, θα είναι δυνατόν να εξασφαλίζεται η συνεχής τουριστική κίνηση για τις λαϊκές ανάγκες όλο τον χρόνο, και τους χειμερινούς μήνες και τους καλοκαιρινούς, θα είναι δυνατόν να αναπτύσσονται δωρεάν εκπαιδευτικές εκδρομές, εκδρομές περιήγησης για μαθητές, για τα παιδιά του λαού, από το κράτος, σε όλη τη χώρα, με απόλυτη ασφάλεια. Μόνο σε τέτοιες συνθήκες θα εξασφαλίζεται μόνιμη σταθερή εργασία, με δικαιώματα σε όσους εργαζόμενους αξιοποιούνται στον τουρισμό και την εστίαση. Θα λυθεί το ζήτημα να αναπτύσσονται όλες οι περιοχές ισόμετρα, να λυθεί προοπτικά το ζήτημα της υπερσυγκέντρωσης πληθυσμού στα αστικά κέντρα και σε λίγες περιοχές. Θα είναι δυνατόν να αντιμετωπιστεί το ζήτημα της απεξάρτησης ολόκληρων περιοχών από την αποκλειστική τουριστική δραστηριότητα. Θα είναι δυνατόν να αναπτύσσονται όλες οι απαραίτητες υποδομές, να ανανεώνονται ο εξοπλισμός και τα κτίρια και να αναπτύσσονται με σύγχρονες τεχνικές, με πλήρη ασφάλεια και σεβασμό στο περιβάλλον. Από αυτή τη σκοπιά θα τεθεί σε νέα βάση η αξιοποίηση και η κατανομή εργατικού δυναμικού πόρων και υποδομών. Στα πλαίσια του κεντρικού σχεδιασμού, θα σταματήσει, πραγματικά, η σπατάλη παραγωγικών πόρων και θα επιτευχθεί η αξιοποίηση όσων, πραγματικά, απαιτούν οι κοινωνικές ανάγκες.

Ως ΚΚΕ, καλούμε συνολικά τους εργαζόμενους να κάνουν βασικό ζήτημα διεκδίκησης και στόχο πάλης το δικαίωμα στη μόνιμη και σταθερή εργασία. Οι ευέλικτες μορφές εργασίας έχουν ως αποτέλεσμα να μην υπάρχει ελεύθερος χρόνος, να μην υπάρχει εισόδημα τέτοιο, που να μπορεί να αξιοποιηθεί για λίγες μέρες διακοπές. Να διεκδικηθούν μισθολογικές αυξήσεις, οκτάωρο, πενθήμερο, μείωση του χρόνου δουλειάς συνολικά. Να αναπτυχθεί η πάλη ενάντια στη τρομοκρατία και τον περιορισμό της συνδικαλιστικής δράσης ενάντια στις απολύσεις, η πάλη ενάντια στις ιδιωτικοποιήσεις, που και αυτό το νομοσχέδιο φέρνει, να αναρτηθούν με ευθύνη του κράτους κοινωνικά προγράμματα τουρισμού για όλους τους εργαζόμενους.

Μιλήσαμε και χθες για τον κοινωνικό τουρισμό και πώς αυτός εξελίσσεται. Να γίνουν λαϊκή περιουσία, τα λιμάνια, οι σιδηρόδρομοι, τα αεροδρόμια, που θα ανήκουν αποκλειστικά στο κράτος, η γη, τα νησιά, τα δάση, οι ιαματικές πηγές και τα λουτρά, οι ορεινοί όγκοι, οι Αιγιαλοί, αποκλείοντας οποιαδήποτε επιχειρηματική δράση. Πάλη για να αναπτυχθούν αποκλειστικά δημόσιες και δωρεάν τουριστικές σχολές, να καταργηθεί ο ΦΠΑ στα είδη πλατιάς λαϊκής κατανάλωσης, να καταργηθούν τα διόδια, να αναπτυχθεί η πάλη ενάντια στην επιχειρηματική εκμετάλλευση, είτε αυτή γίνεται μέσω καπιταλιστών είτε μέσω φορέων τοπικής διοίκησης, να είναι ελεύθερη η είσοδος σε μουσεία, αρχαιολογικούς χώρους, οργανωμένες πλαζ και πολιτιστικές δραστηριότητες, να ανήκουν σε ενιαίο δημόσιο φορέα οι ιαματικές πηγές και τα λουτρά. Εμείς έχουμε προτείνει στο Υπουργείο Υγείας, ώστε να αξιοποιούνται δωρεάν για εργαζόμενους και συνταξιούχους που τα έχουν ανάγκη. Να αναπτυχθούν πολιτιστικές μορφωτικές εκδρομές από τα σχολεία με την κάλυψη των εξόδων από το κράτος.

Τέλος, το ΚΚΕ, με αφορμή τη συζήτηση για το νομοσχέδιο, καλεί σε συμπόρευση τους εργαζόμενους, τους αυτοαπασχολούμενους, τους βιοπαλαιστές αγρότες και για το δικαίωμά τους στις διακοπές, στην αναψυχή, στην ευεξία, καλεί σε αγώνα ενάντια στην ίδια αιτία που τους στερεί όλα αυτά τα δικαιώματα, που είναι η ατομική ιδιοκτησία στα μέσα παραγωγής, στις υποδομές. Καλούμε να οργανωθεί ακόμα πιο αποφασιστικά η πάλη σε ένα πανελλαδικά συντονισμένο κίνημα, που θα έχει στο επίκεντρό του τον κύριο εχθρό, που είναι το αστικό κράτος πρώτα και κύρια και η Ε.Ε.. Γι’ αυτό ακριβώς τον λόγο, σήμερα, η συμπόρευση με το ΚΚΕ είναι πρωταρχικής σημασίας, για να οδηγηθούμε σε γενικότερες ρήξεις και ανατροπές, έτσι ώστε ο τουρισμός να αποτελεί δικαιώματα για τους εργαζόμενους και τον λαό. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):** Ευχαριστώ πολύ, κύριε Πρόεδρε. Κυρίες και κύριοι συνάδελφοι, κυρία Υπουργέ, συνεχίζοντας με το τρίτο μέρος του νομοσχεδίου, το άρθρο 26, όπως επίσης το άρθρο 27, συνοψίζουν, στην ουσία, τις ρυθμίσεις του παρόντος, το οποίο είναι σε μεγάλο βαθμό τροπολογίες για ένα ευρύ φάσμα τουριστικών επιχειρήσεων, διαδικασιών κ.λπ., όπως έχουμε αναφέρει στη συζήτηση επί της αρχής.

Mε το άρθρο 28 προωθείται το ξεπούλημα του σημαντικού λιμανιού του Ηρακλείου Κρήτης, το οποίο είναι καταχωρημένο στον Προϋπολογισμό του 2022 με αξία 1,53 εκατομμύρια ευρώ, ενδεχομένως τμηματικά, με τον διαχωρισμό του σε εμπορικό και τουριστικό. Εν προκειμένω, καταργείται η εξής διάταξη: «Η παραχώρηση τμημάτων του προς ενδιαφερόμενους για τη δημιουργία τουριστικών λιμένων, μετά από διαδικασία που προβλέπεται στο άρθρο 31 του ν. 2160/1993, με υποβολή αίτησης από τον ενδιαφερόμενο στη Γραμματεία Στήριξης Τουριστικών Λιμένων και έγκριση από επιτροπή του Υπουργείου Οικονομικών». Είναι προφανές, εδώ, πως καταργείται, για να γίνει η παραχώρηση από το ΤΑΙΠΕΔ -από τη θυγατρική, δηλαδή, του Υπερταμείου των ξένων- κατά το δοκούν, ενώ εμείς δεν συμφωνούμε με την παραχώρηση στρατηγικών παγίων της χώρας μας, πόσω μάλλον, όταν δεν δίνονται λεπτομέρειες των σχεδίων του ΤΑΙΠΕΔ και οι σωστές αποτιμήσεις.

Όσον αφορά το άρθρο 29, για τα ανοιχτού τύπου τουριστικά λεωφορεία που, πλέον, γίνονται ηλεκτροκίνητα και με πρόσβαση ΑμεΑ- θετικό, βέβαια- θα έπρεπε να προβλέπεται, καθώς επίσης να στηρίζεται η δυνατότητα μετασκευής στην Ελλάδα, αφού υπάρχουν ελληνικές εταιρείες, όπως θα καταθέσουμε στα πρακτικά. Εναλλακτικά η δυνατότητα εισαγωγής και από τρίτες χώρες, όπως η Κίνα, για λόγους φθηνότερου κόστους.

Με το άρθρο 30 τροποποιούνται τα ποσά των εγγυητικών επιστολών για τα τουριστικά γραφεία και την κάλυψη τυχόν υποχρεώσεων απέναντι σε πελάτες τους, στις 5.000 ευρώ διάρκειας πέντε ετών. Τα 5.000 ευρώ για τα μεγάλα πρακτορεία είναι, ασφαλώς, μικρό ποσόν. Αρκεί να δούμε τι συνέβη με τις χρεοκοπίες μεγάλων αλυσίδων, όπως πρόσφατα της Thomas Cook. Η ερώτησή μας εδώ είναι με ποια κριτήρια τοποθετήθηκε το συγκεκριμένο ποσόν; Επίσης έχουν κάποια άλλη ασφαλιστική κάλυψη τα πρακτορεία;

Το άρθρο 31 είναι διαδικαστικό, ενώ το άρθρο 32, χωρίς να έχουμε κάτι εναντίον της παράτασης, δίνει την εντύπωση της επιλεκτικής μεταχείρισης που αφήνει εκτός ορισμένους, όπως τα επιπλωμένα δωμάτια, για παράδειγμα, δηλαδή, τη μικρή επιχειρηματικότητα που για κάποιον ακατανόητο λόγο έχει τοποθετηθεί στο στόχαστρο της Κυβέρνησης.

Συνεχίζοντας, τα επόμενα πέντε άρθρα φαίνεται να αφορούν, κυρίως, τη νέα επένδυση σε γκολφ και σε ξενοδοχεία συνιδιοκτησίας- τα Condo Resorts, το Costa Navarino κυρίως- στο οποίο, πρόσφατα, ο Υπουργός Τουρισμού βραβεύτηκε από τον Σύνδεσμο Γερμανών Πρακτόρων DRV για την αντιμετώπιση της πανδημίας στην Ελλάδα, όπως θα καταθέσουμε στα πρακτικά, παρά το ότι στο θέμα της πανδημίας έχουμε, ήδη, τις χειρότερες επιδόσεις παγκοσμίως. Βέβαια, οι Γερμανοί βράβευσαν, επίσης, τον κ. Παπανδρέου, παρά την καταδίκη της χώρας μας εκ μέρους τους στο ΔΝΤ, οπότε πρέπει να είναι κανείς πολύ προσεκτικός με τα βραβεία που δίνουν.

Με το άρθρο 33 τροποποιείται ξανά το καθεστώς λειτουργίας καταλυμάτων μικρής κλίμακας, τα οποία περιλαμβάνουν αυτά που συνδυάζουν ξενοδοχεία και διαμερίσματα μακροχρόνιας μίσθωσης ως κατοικίες. Θυμίζουμε, εδώ, πως έχει τροποποιηθεί στην πορεία από το αρχικό του 2014 με το άρθρο 63 του ν. 44582/2018, με το άρθρο 34 του ν. 4688/2020 και με το άρθρο 26 του ν. 4864/2021, τρεις φορές δηλαδή, τεκμηριώνοντας πως δεν υπάρχει στρατηγική, αλλά μόνο υποταγή στις απαιτήσεις της αγοράς. Είναι θετικό, βέβαια, το ότι σε αυτά τα καταλύματα περιλαμβάνονται και οι παλαιοί οικισμοί, επίσης, όμως, εγκαταστάσεις εντός του Ελληνικού προς όφελος του Ομίλου Λάτση, για τον οποίο η Κυβέρνηση προσφέρει κυριολεκτικά «γη και ύδωρ». Είναι εύλογο, φυσικά, αυτοί που νοικιάζουν μακροπρόθεσμα άνω της δεκαετίας, με το ποσοστό τους να φτάνει στο 40% της συνολικής δυναμικότητας, να έχουν θέρμανση και κάποιες κοινόχρηστες υπηρεσίες εκτός σεζόν, όπως εξασφαλίζονται με το παρόν άρθρο. Υπάρχουν, όμως, και κάποιες άλλες διαδικαστικές ρυθμίσεις, όπως των παραγράφων 8 και 9, οι οποίες, ενδεχομένως, αποτελούν εξυπηρετήσεις που δεν είμαστε σε θέση να κρίνουμε.

Όσον αφορά το άρθρο 34, δρομολογούνται ορισμένες ρυθμίσεις που δεν κατανοούμε τον σκοπό τους, ενώ, στην ουσία, μπορούν να δημιουργούνται τουριστικά καταλύματα ακόμη και σε μη όμορες εκτάσεις. Δεν είναι ενδεικτικό της άναρχης τουριστικής ανάπτυξης της χώρας για την εξυπηρέτηση ειδικών συμφερόντων;

 Κάτι ανάλογο ισχύει και για το άρθρο 35, όπου, όμως, εδώ αναφερόμαστε σε μεγάλες μονάδες, άνω των 150 χιλιάδων τετραγωνικών μέτρων και, τουλάχιστον, πέντε αστέρων. Επομένως, εξυπηρετούνται κάποια μεγάλα συμφέροντα με «φωτογραφικές» ρυθμίσεις, που εύλογα μας προβληματίζουν.

Όσον αφορά το άρθρο 36, πρόκειται για μία ακόμη σκανδαλώδη ρύθμιση που τεκμηριώνει ότι στον τουρισμό διενεργούνται ευκαιριακές επενδύσεις, ενώ παρόλα αυτά ενισχύονται από το κράτος, στηρίζονται. Εν προκειμένω, δεν αφαιρείται το σήμα σε μονάδες με γκολφ, εάν σταματήσει να λειτουργεί για κάποια χρονική περίοδο το γκολφ, ενώ αυξάνεται ο συντελεστής δόμησης, είτε γιατί η επένδυση γκολφ απέτυχε είτε γιατί ο ιδιοκτήτης της θέλει να κερδίσει περισσότερα χρήματα. Αυτός καλά κάνει. Εμείς, ως κράτος, δεν κάνουμε καλά.

Το άρθρο 37 είναι διαδικαστικό και συνδέεται με το άρθρο 36, ενώ στο άρθρο 38 υπάρχει πρόβλεψη για κυρώσεις σε όσους διαφημίζονται ως ξεναγοί, χωρίς να έχουν τις νόμιμες προϋποθέσεις. Στην εποχή του διαδικτύου, βέβαια, είναι γκρίζα η περιοχή της ξενάγησης, αφού υπάρχουν εφαρμογές που συνδέουν τους ταξιδιώτες με τους τοπικούς γνώστες μιας περιοχής που μπορούν να τους ξεναγήσουν, είτε αφιλοκερδώς είτε με κάποια αμοιβή, όπως γνωρίζουμε, όπως η Uber για τα ταξί. Είναι θετικό, επίσης, για φορολογικούς λόγους, όπως και η κατάργηση της υπερβολικής εξουσιοδότησης στον Υπουργό, να επιβάλλει πρόστιμα σε ξεναγούς.

 Συνεχίζοντας με το άρθρο 44, έχουμε ξανά «φωτογραφικές» ρυθμίσεις, όπως, για παράδειγμα, την ένταξη καταλυμάτων εντός άλλων καταλυμάτων, καθώς επίσης, εντός των ΠΟΤΑ (Περιοχές Ολοκληρωμένης Τουριστικής Ανάπτυξης) στην αρμοδιότητα της Ειδικής Επιτροπής, ενδεχομένως, ξανά για το «Costa Navarino», όπως καταθέσαμε, ήδη, στα πρακτικά.

Από την άλλη πλευρά, όμως, η ειδική υπηρεσία που λειτουργεί ως μία στάση, γίνεται δύο στάσεων με το παρόν, αφού εξαιρείται η περιβαλλοντική αδειοδότηση από τις υπηρεσίες της. Έτσι, όμως, δεν επιβραδύνεται η επιτάχυνση των διαδικασιών που επικαλείται η Κυβέρνηση;

 Με το άρθρο 45 τεκμηριώνεται το γνωστό «ουδέν μονιμότερον του προσωρινού». Ειδικότερα, η προβλεπόμενη διετία του άρθρου 11 του ν. 4374/2016, για την προσκόμιση Απόφασης Έγκρισης Περιβαλλοντικών Όρων χιονοδρομικών κέντρων, παρατάθηκε με το άρθρο 87 του ν. 4582/2018, για άλλα δύο χρόνια και τώρα παρατείνεται για άλλον ένα χρόνο, ενώ συνεχίζουν, βέβαια, να λειτουργούν. Πρόκειται, λοιπόν, για μία ακόμη περιβαλλοντική υποκρισία της Κυβέρνησης, που νομοθετεί ξεκάθαρα προσχηματικά.

 Στο άρθρο 46, η υπαγωγή της υπηρεσίας σε απόφαση Υπουργού και όχι του ΕΟΤ, όπως ίσχυε, δημιουργεί μεγάλες επιφυλάξεις, ειδικά επειδή αφορά μονάδες στα (100) εκατό μέτρα από την ακτή, με την προϋπόθεση έγκρισης αιγιαλού.

Με το άρθρο 47 φαίνεται πως επιχειρείται ένα ξεκαθάρισμα της υφιστάμενης επιχειρηματικότητας στον ιαματικό τουρισμό με την αναγκαστική σηματοδότηση που οι παράμετροι της καθορίζονται με Υπουργική Απόφαση. Είναι λογικό πως έτσι θα ξεπουληθούν πιο εύκολα οι υπάρχουσες εκμεταλλεύσεις που δεν έχουν σήμα ή που δεν θα ικανοποιούν τα όποια κριτήρια από την «Ιαματικές Πηγές Ελλάδας A.E.» (ΙΠΕ AE), είτε έχουν μισθωθεί είτε όχι, απαξιώνοντας την όποια δραστηριότητα και υπεραξία τους. Μοιάζει με ένα είδος απαλλοτρίωσης, ενώ θα έπρεπε να δοθεί κάποια εύλογη περίοδος προσαρμογής, έτσι ώστε να αποφασίσει η αγορά -αυτό συμβαίνει σε μια φιλελεύθερη οικονομία, αυτό πρέπει να συμβαίνει- σε σχέση με τις υπηρεσίες τους.

 Για τα άρθρα 49 έως 55, για τη σηματοδότηση εταιρειών γαστρονομικού τουρισμού και άλλων, αναφερθήκαμε στην πρώτη συνεδρίαση. Συμφωνούμε μεν, αλλά δεν δίνονται τα κριτήρια σηματοδότησης, τα οποία θα καθοριστούν, δυστυχώς, με Κοινή Υπουργική Απόφαση.

Το άρθρο 57 αφορά προγράμματα διαφήμισης των ΟΤΑ σε συνεργασία με επιχειρήσεις, χωρίς να υπάρχει κοστολόγηση, όπως άλλωστε αναφέραμε για τη διαφημιστική δαπάνη των Προτύπων Προορισμών, στο άρθρο 5.

 Ειδικά, η αναφορά σε αλλοδαπές επιχειρήσεις δημιουργεί επιφυλάξεις σχετικά με το ποιες ακριβώς πρόκειται. Μήπως για τη FRAPORT; Μήπως, μετά τα ΕΣΠΑ, με τα οποία την ενισχύσαμε, και τις τεράστιες αποζημιώσεις της πανδημίας, που της δώσαμε, θα χρηματοδοτήσουμε και την ανάπτυξη της εταιρείας;

Είναι δυνατόν να συμφωνήσουμε να δοθεί η εξουσία ως προς τις λεπτομέρειες στον Υπουργό; Οφείλουμε να σημειώσουμε εδώ ότι η Fraport, που είναι μέτοχος στο αεροδρόμιο της τουρκικής Αττάλειας μαζί με την τοπική ΤAV έχει μεγάλη συμμετοχή στις δραστηριότητες προβολής της εκεί περιοχής, ενώ είναι χορηγός και της τοπικής ομάδας. Μήπως, εμείς, αντίθετα θα τη συνδράμουμε μέσω του 50% συγχρηματοδότησης της καμπάνιας της;

Δεν είναι αρνητικό, βέβαια, να συμμετέχει ένας ιδιώτης στη δαπάνη του προορισμού με το 50%, αλλά θα συμφωνεί με το γενικό τουριστικό σχέδιο της χώρας ή με το δικό του; Για παράδειγμα, θα διαφημιστεί ο προορισμός στη Γερμανία και στην Ολλανδία ή στη Ρωσία και στις Ηνωμένες Πολιτείες, που έχουν υψηλότερη δαπάνη στην Ελλάδα ανά τουρίστα, όταν, για παράδειγμα, η Fraport ενδιαφέρεται μόνο για αφίξεις και όχι για τουριστικά έσοδα;

Κλείνοντας, τα άρθρα 58 έως 59 αναφέρονται σε εύλογα θέματα του Προγράμματος Κοινωνικού Τουρισμού, για τον οποίο αναφερθήκαμε, ήδη, στην πρώτη συνεδρίαση. Με το άρθρο 60 δίνεται στους τουριστικούς λιμένες, που έχουν πληγεί από τις συνέπειες της πανδημίας, ως αποζημίωση, η δυνατότητα παράτασης της διάρκειας των μυστηρίων συμβάσεων τους κατά 2 έτη. Είναι εύλογο, αν και θα ήταν καλό, να παρέχονταν απολογιστικά στοιχεία για κάθε περίπτωση, επειδή κάποιοι μπορεί να έχουν ζημιωθεί περισσότερο από άλλους. Ως λογική αποζημίωσης, πάντως, είναι σωστή και χωρίς ταμειακό κόστος. Ενώ αυτό, ακριβώς, θα έπρεπε να είχε συμβεί με τη Fraport, αντί να αποζημιωθεί, όπως έκανε η Τουρκία με το αεροδρόμιο της Αττάλειας, της έδωσε, απλώς, μια παράταση της σύμβασης της πληρωμής για 2 χρόνια.

Εν προκειμένω, το αεροδρόμιο της Αττάλειας είχε εκρηκτική αύξηση αφίξεων τα τελευταία χρόνια, ενώ παρά το ότι έληξε η παραχώρηση, δόθηκε παράταση της σύμβασης, για να επανέλθει, λόγω της πανδημίας, αντί για αποζημίωση, όπως κάναμε εμείς στα ελληνικά αεροδρόμια. Μόλις αυτές τις ημέρες η Fraport με τον τοπικό συνέταιρο της, την ΤAV, υπέβαλαν πρόταση για την επέκταση της παραχώρησης για 25 χρόνια, έναντι 7,25 δισεκατομμυρίων ευρώ, όπως καταθέσαμε στα πρακτικά. 7,25 δισεκατομμύρια, δηλαδή, έδωσαν, περίπου, 6 φορές περισσότερα από όσα για τα αεροδρόμια της Ελλάδας, σημειώνοντας πως το αεροδρόμιο της Αττάλειας είχε 35 εκατομμύρια επιβάτες το 2019, ενώ τα 14 της Fraport στην Ελλάδα 30 εκατομμύρια. Εκτός αυτού η σύμβαση της Fraport στην Αττάλεια είναι για 25 έτη, ενώ στην Ελλάδα για 40 έτη.

Δεν είναι, λοιπόν, ο ορισμός της ανοησίας της Κυβέρνησής μας για τους ίδιους, περίπου, επιβάτες οι Γερμανοί να πληρώνουν τα εξαπλάσια στην Τουρκία; Δεν πρόκειται για σκάνδαλο; Ακόμη χειρότερα η Fraport επέβαλε όριο αφίξεων 30,8 εκατομμύρια τουρίστες για το 2022, κάτω από τις οποίες θα αποζημιώνεται με το ν. 4810/2021, που ψήφισε η Ελληνική Κυβέρνηση, η Νέα Δημοκρατία, εσείς. Δεν πρόκειται για το άκρον άωτον της ανοησίας; Για τον ορισμό, κυριολεκτικά, της κακοδιαχείρισης, λόγω της οποίας έχει καταδικαστεί σε μια κυλιόμενη χρεοκοπία η πάμπλουτη χώρα μας;

Τέλος, το άρθρο 61 είναι μεν διαδικαστικό, αλλά προβληματίζει ο ετεροχρονισμός, αφού στα τέλη του 2021, σήμερα, δηλαδή, συζητάμε για την οικονομική αποζημίωση των μισθωμένων ξενοδοχείων έως τις 30/11/2020 για τις περιπτώσεις πελατών με κορωνοϊό που φιλοξενήθηκαν έως και το Δεκέμβριο του 2020. Πώς είναι δυνατόν, να εμπιστευτεί ποτέ κανείς ένα τέτοιο κράτος; Είναι ντροπή. Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Συνεχίζουμε με τον Ειδικό Αγορητή του ΜέΡΑ25, τον συνάδελφο κ. Αρσένη.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Φραγγίδης Γεώργιος, Πάνας Απόστολος, Κατσώτης Χρήστος, Δελής Ιωάννης, Στολτίδης Λεωνίδας, Αβδελάς Απόστολος, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος.

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Ευχαριστώ πολύ.

Είναι συγκλονιστικά τα στοιχεία που έφερε ο προηγούμενος συνάδελφος για τη Fraport. Νομίζω ότι χρήζουν απάντηση και από τις δύο Κυβερνήσεις.

Βέβαια, το νομοσχέδιο που συζητάμε αυτή τη στιγμή βρίσκεται κάτω από τη σκιά του μεγάλου σκανδάλου, που λέγεται ΝΑΥΑΓΙΟ Α.Ε. Και βρίσκεται κάτω από τη σκιά, γιατί ενώ το σχετικό θέμα είχε κατατεθεί στη Διαβούλευση, αποσύρθηκε όταν μπήκε στην Επιτροπή και ποτέ δεν μας είπατε γιατί. Αποφύγατε την ακρόαση φορέων, όπου θα ερχόταν οι κάτοικοι, ο Δήμαρχος, ο Μητροπολίτης και όσοι σχετίζονται με την ιδιοκτησία και τη διαχείριση και, από ό,τι καταλαβαίνουμε, θα μας το φέρετε στην Ολομέλεια. Κάτι το οποίο είναι, προφανώς, χειραγώγηση των δημοκρατικών διαδικασιών του χείριστου είδους.

Κυρία Υφυπουργέ, επειδή πληροφορήθηκα ότι είστε γνώστρια του ζητήματος και έχετε επισκεφθεί επανειλημμένα το νησί για το ζήτημα και επειδή δεν μας απάντησε ο Υπουργός, θέλω να μας πείτε, γιατί αποσύρατε το ΝΑΥΑΓΙΟ Α.Ε. από το νομοσχέδιο; Είναι σημαντικό όταν αποσύρεται ένα πολύ μεγάλο κομμάτι ενός νομοσχεδίου. Ποιος ήταν ο λόγος που το αποσύρατε; Θα το φέρετε στην Ολομέλεια ξανά και σε τι μορφή; Είμαστε στην τέταρτη συνεδρίαση και είναι εύλογο να ρωτάμε τι τροπολογίες θα μπουν στην Ολομέλεια. Θα το φέρετε και σε ποια μορφή;

Θέλατε να αποφύγετε την ακρόαση φορέων για το ζήτημα, ναι ή όχι; Θέλετε, ναι ή όχι, να αποφύγετε το να ακουστούν στην Επιτροπή οι απόψεις των κατοίκων, του Δημάρχου και του Μητροπολίτη, όσων χάνουν, δηλαδή, την περιουσία τους και τα δικαιώματά τους σε αυτό τον τόπο.

Γνωρίζετε ότι ο Δήμος και η Μητρόπολη, μαζί με τη στήριξη των κατοίκων, έχουν ετοιμάσει σχέδιο για την ανεμπόδιστη πρόσβαση των επισκεπτών του νησιού στο ναυάγιο. Η Κυβέρνηση σας στηρίζει, ναι ή όχι, - το λέω γιατί γνωρίζετε το θέμα από ό,τι καταλαβαίνω- τη δήθεν επένδυση του Εμίρη του Κατάρ στη συγκεκριμένη περιοχή της Ζακύνθου; Συνεχίζετε να το στηρίζεται, παρά την απόφαση του Συμβουλίου Πλημμελειοδικών, όπου ζητά από τον Εισαγγελέα να προχωρήσει σε δίωξη για παραβάσεις του Ποινικού Κώδικα όλων των συμμετεχόντων στην αγοραπωλησία;

Μας λέτε ότι θέλατε, γιατί τελικά το αποσύρατε, το ΝΑΥΑΓΙΟ Α.Ε. και ότι συνεχίζει να υπάρχει το ζήτημα της αποκατάστασης του ναυαγισμένου πλοίου, για να μην το πάρει το κύμα σε μια άλλη φουσκοθαλασσιά και χαθεί το τοπόσημο. Πόσο κοστίζει αυτή η συντήρηση;

Μας λέτε μετά για το θέμα της ασφάλειας στην πρόσβαση, ότι, δηλαδή, πρέπει να αποκατασταθεί η πρόσβαση και να μην υπάρχει κίνδυνος πτώσης. Πόσο στοιχίζουν αυτά τα έργα; Η πρότασή σας για ΝΑΥΑΓΙΟ Α.Ε. περιλαμβάνει πολεοδόμηση με ειδικούς όρους. Χρειάζεται να χτίσετε μια ολόκληρη πόλη, για να κάνετε συντήρηση του σκάφους και να βάλετε κάγκελα στην βουνοκορφή; Τρεις φορές έκανε πίσω η Κυβέρνησή σας στο ζήτημα αυτό της Ζακύνθου, επειδή είναι, προφανώς, σκανδαλώδης υφαρπαγή αυτού του 15% του νησιού από τους νόμιμους ιδιοκτήτες του.

Να σας εξηγήσω τι ακριβώς εννοώ με τη λέξη «σκανδαλώδης», με βάση την απόφαση του Συμβουλίου Πλημμελειοδικών και να σας θυμίσω τι ακριβώς συνέβη εκεί πέρα. Μια μέρα, οι 200 κάτοικοι των ορεινών της Ζακύνθου ξύπνησαν και είδαν ότι οι ιδιοκτησίες τους δεν τους ανήκαν πλέον. Αυτά, δηλαδή, που είχαν από τους παππούδες τους, από τους παππούδες των παππούδων τους, ξαφνικά ανήκαν σε μια εταιρεία. Η εταιρεία αυτή ακούστηκε, το λέγανε οι Κυβερνήσεις, ότι εκπροσωπούσε τα συμφέροντα του Εμίρη του Κατάρ. Η ίδια η Πρεσβεία το αρνήθηκε.

Στη συνέχεια, όταν βγήκε η απόφαση του Συμβουλίου Πλημμελειοδικών που ζητάει να υπάρξει ποινική δίωξη όλων των εμπλεκομένων στην αγοραπωλησία, είτε είναι ιδιώτες είτε είναι δημόσιοι λειτουργοί, εμφανίστηκε μια άλλη πρόταση, το ΝΑΥΑΓΙΟ Α.Ε. Με αυτή την πρόταση θεωρητικά μας λέτε ότι, για να σώσετε και να συντηρήσετε το ναυαγισμένο πλοίο και να κάνετε έργα για την προστασία των επισκεπτών, για να μην πέσουμε από τα βράχια, κάνατε μια εταιρεία, το ΝΑΥΑΓΙΟ Α.Ε., όπου τι της ανήκει; Της ανήκει ο αιγιαλός.

Μυστηριωδώς αυτός ο αιγιαλός φτάνει πάνω στα βράχια, δηλαδή δεν είναι η παραλία, δεν είναι το χειμέριο κύμα. Φτάνει πάνω στα βράχια, εκεί που τελειώνουν αυτά τα βράχια που έχουμε δει όλοι στο ναυάγιο. Φτάνει στα βράχια και μπορεί να χτίζει κιόλας αυτή η εταιρεία με ειδικούς πολεοδομικούς όρους, κατά παρέκκλιση όλων των υφισταμένων για την περιοχή.

Αναρωτιόμαστε, πραγματικά, πότε θα μπει μια άνω τελεία σε αυτό το οποίο, προφανώς, δεν μπορείτε να το στηρίξετε από πουθενά, αλλά θέλουμε να μας απαντήσετε στα ερωτήματα που σας έθεσα, επειδή γνωρίζετε το θέμα. Για ποιο λόγο αποσύρετε την πρόταση από τη διαβούλευση και στα υπόλοιπα ερωτήματα που σας έθεσα;

Πάμε στο άλλο, δεύτερο, μεγάλο, σκανδαλώδες ζήτημα, τις Ιαματικές Πηγές Α.Ε. Μαζεύετε όλα τα νερά, όχι τα νερά, τον ανθό του νερού, το ιαματικό νερό, το πιο σημαντικό από όλα τα νερά. Τα μαζεύεται από όλους τους δήμους, παίρνετε όλες τις υποδομές σε μια ζώνη 500 μέτρων γύρω από τις ιαματικές πηγές και τα δίνετε σε μια εταιρεία με έδρα την Αθήνα. Ένα ΤΑΙΠΕΔ ιαματικών νερών. Προσπαθήσατε ξανά και ξανά να πουλήσετε πηγές. Διακυβερνητικά στο ΤΑΙΠΕΔ. Ακόμη είναι στην πρώτη σελίδα του ΤΑΙΠΕΔ η πώληση των ιαματικών πηγών. Δεν τα καταφέρατε. Τώρα προσπαθείτε να τις πουλήσετε με έναν άλλο τρόπο, παρόλο που υπάρχει απόφαση του Συμβουλίου της Επικρατείας ότι το νερό είναι δημόσιο αγαθό και δεν μπορεί να πωλείται. Έπεσε η απόφαση της Νέας Δημοκρατίας να μεταφέρει τις πηγές στο ΤΑΙΠΕΔ. Έπεσε η απόφαση του ΣΥΡΙΖΑ να μεταφέρει την ΕΥΑΘ και την ΕΥΔΑΠ στο Υπερταμείο και στις δύο περιπτώσεις. Παρόλα αυτά, τώρα, συνεχίζετε με ΣΔΙΤ στα νερά της Θεσσαλονίκης και της Αθήνας και με ιδιωτικοποίηση, πρώτα με τη δημιουργία μιας δημόσιας εταιρείας, η οποία θα λειτουργεί, όμως, με ιδιωτικοοικονομικούς όρους, για να πάρετε όλες αυτές τις πηγές και να τις αναπτύξετε, μας λέτε.

Καταρχήν, πέρα από τα υδροθεραπευτήρια, παίρνετε ανοιχτές πηγές, όπου αυτή τη στιγμή τις χρησιμοποιούν χιλιάδες πολίτες της χώρας, κι εγώ προσωπικά τις χρησιμοποιώ, και πάρα πολύς άλλος κόσμος. Είμαι σίγουρος ότι και ανάμεσα στους παρόντες και στις παρούσες υπάρχουν άνθρωποι που τις έχουν επισκεφθεί. Τις επισκέπτονται, δέχονται θεραπεία και βρίσκουν γιατρικό σε διάφορα ζητήματα. Δηλαδή, μιλάω για τις Θερμοπύλες, για τα Καμένα Βούρλα και τόσες άλλες ανοικτές πηγές. Στις υπόλοιπες χώρες τι συμβαίνει; Στις υπόλοιπες χώρες αυτές οι πηγές, οι ανοιχτές, δεν είναι αντικείμενο ιδιωτικοποίησης. Είναι προσβάσιμες για τους πολίτες. Είναι κομμάτι, αν θέλετε, ενός υγειονομικού και τουριστικού προϊόντος, που δεν είναι προϊόν όμως, είναι προσβάσιμο δημόσια. Αλλά τι γίνεται; Προφανώς και ωφελούνται οι άνθρωποι που έχουν ξενοδοχειακές μονάδες στα Καμένα Βούρλα. Προφανώς και ωφελούνται στην Αιδηψό οι άνθρωποι που έχουν ξενοδοχειακές μονάδες, ακόμα κι αν δεν έχουν θερμά, γιατί υπάρχει πηγή που φτάνει μέχρι το νερό. Αυτό συμβαίνει και σε άλλα μέρη, όπως στην Ικαρία και αλλού. Εσείς και αυτά τα παίρνετε.

Τι άλλο δεν κάνετε; Υπάρχει οδηγία για τη διασυνοριακή υγεία. Τι προβλέπει αυτή η οδηγία; Προβλέπει ότι, όταν υπάρχει αναγνωρισμένος θερμαλισμός σε μορφή θεραπευτικής αγωγής, μπορούν οι πολίτες μιας χώρας να ταξιδεύουν και σε μια άλλη στην Ευρωπαϊκή Ένωση για να κάνουν τη θεραπεία τους. Μπορεί να έρθει ο Γερμανός, ο Ιταλός, ο Βέλγος και ούτω καθεξής, στην Ελλάδα, για να κάνουν θεραπευτικά λουτρά; Δεν μπορούν, γιατί όλως μυστηριωδώς, αν και σε όλες αυτές τις χώρες, στη Γερμανία, στην Αυστρία, στη Γαλλία, στην Ισπανία, στην Ιταλία, έχει αναγνωριστεί η υδροθεραπεία, στην Ελλάδα με αυτόν τον πλούτο, μυστηριωδώς, δεν έχει αναγνωριστεί. Έτσι μειώνεται το εισόδημα, βέβαια, από τους δήμους, που κάνουν υδροθεραπευτήρια. Θα αναγνωριστεί; Βεβαίως και θα αναγνωριστεί. Θα αναγνωριστεί, όταν ιδιωτικοποιήσετε τις πηγές αυτές. Τότε θα αναγνωριστεί, προφανώς για να έχουν τα έσοδα οι ιδιώτες.

Να θυμίσω ότι στην Ιταλία υπάρχει δέσμευση να μη χρησιμοποιείται πάνω από το 10% με 20% της χρήσης αυτών των λουτρών, για να μην μπορεί οι εισερχόμενοι να είναι εκτός της Ιταλίας. Ακριβώς, επειδή είναι ένας τόσο σημαντικός πόρος για το εθνικό τους σύστημα υγείας. Οι πηγές αυτές θα ήταν ένα κομμάτι του Εθνικού μας Συστήματος Υγείας, ως βασικό μέτρο πρόληψης και θεραπείας διαφόρων νοσημάτων. Αυτό κάνουν κι άλλες χώρες, όπως η Γερμανία, η Αυστρία, η Γαλλία και η Ισπανία. Αυτό το παράδειγμα εσείς δεν το βρήκατε μπροστά σας; Δεν το αναγνωρίσατε; Δεν το ξέρετε;

Ποιο θα ήταν το όφελος για το δημόσιο σύστημα υγείας από την ενεργοποίηση αυτού του συστήματος θεραπείας; Αναφέρθηκε και στην ακρόαση, οι ανάγκες, αυτή τη στιγμή, της λουτροθεραπείας και του ιαματικού τουρισμού είναι η έρευνα, μας λείπει η εκπαίδευση και μας λείπει η ταξινόμηση πηγών. Κύριε Υπουργέ, τι θα κάνετε γι’ αυτά τα τρία; Εσείς μας φέρνετε ένα νομοσχέδιο, όπου μαζεύονται όλες οι ιαματικές πηγές στα χέρια ενός, δημόσιο αρχικά, μετα μπορεί να τα πουλήσει. Για τα ουσιαστικά θέματα, που αναδείχτηκαν, την έρευνα, την εκπαίδευση, το ότι δεν υπάρχουν στα εκπαιδευτικά μας ιδρύματα από το 1952 ειδικότητα γιατρών που να ξέρουν τι σημαίνει η υδροθεραπεία, τι θα κάνετε; Με την ταξινόμηση των πηγών, που δεν μπορούμε να διακρίνουμε μια πηγή από μια άλλη με βάση τις ιδιότητες, για να ξέρουμε σε τι βοηθά κάθε μία, τι θα κάνετε;

Πάμε και στις DMOS, στα σχέδια για την προώθηση και τη διαχείριση των προορισμών των τουριστικών μονάδων. Στόχος εδώ είναι η οργάνωση ή οι απευθείας αναθέσεις των διαφόρων μελετών σε ιδιωτικές εταιρείες; Διαβάζω το κείμενο των εργαζομένων στον ΕΟΤ και μας μιλάνε για μια εταιρεία, που εγώ, προσωπικά, δεν την γνώριζα, την «Marketing Greece» και καταγγέλλουν ότι ο στόχος σας για τις DMOS είναι, ακριβώς, το να λάβουν, φαντάζομαι, και άλλες εταιρίες αναθέσεις για όλες αυτές τις μελέτες που θα δημιουργηθούν για όλους αυτούς τουριστικούς προορισμούς. Τι απαντάτε στους εργαζόμενους του ΕΟΤ; Τι απαντάτε, όταν μιλάνε για απαξίωση του ΕΟΤ, προκειμένου να δημιουργηθεί ανάγκη ιδιωτικοποίησης της τουριστικής προβολής; Τι απαντάτε σε αυτούς τους ανθρώπους; Τα έχω καταθέσει όλα αυτά γραπτά.

 Κλείνω και για τις άλλες διατάξεις, εδώ πέρα μας φέρνετε την ακτινογραφία της πολιτικής σας, ότι είναι υπεράνω νόμων οι μεγάλες επιχειρήσεις. Δεν υπάρχουν περιορισμοί για τις μεγάλες επιχειρήσεις. Ο νόμος που αφορά τις μεγάλες επιχειρήσεις στον τουρισμό και αλλού είναι ότι μπορούν να παρακάμψουν όλους τους νόμους, εξαιρούνται από όλους τους νόμους, για τους οποίους ισχύουν, είτε είναι πολεοδομικοί είτε είναι χωροταξικοί, ισχύουν, όμως, για όλους τους υπόλοιπους, για τη μικρή επιχείρηση, για τον μικρό επιχειρηματία, τον αυτοαπασχολούμενο. Μας φέρνετε, επίσης, συνενώσεις ξενοδοχείων, στο άρθρο 34.

Θα ήθελα να συνεχίσω και να επαναλάβω για τρίτη φορά το ερώτημα προς τον ΣΥΡΙΖΑ, αν συνεχίζει να θεωρεί ότι επιφυλάσσεται απέναντι σε αυτό το νομοσχέδιο. Τι είναι αυτό που τον κάνει να μην είναι ανεπιφύλακτα κατά της ιδιωτικοποίησης του νερού, των προφανών σχεδιασμών για τη Ζάκυνθο, της παράκαμψης της νομοθεσίας για τους μεγάλους και ούτω καθεξής και, βέβαια, τα DMOS και της ιδιωτικοποίησης της τουριστικής προβολής. Τόσα χρόνια, αν θέλετε, και επί Κυβερνήσεως Νέας Δημοκρατίας δημιουργήθηκε ο ΕΟΤ, καταλύετε ακόμα και πράγματα παλαιότερα που εσείς οι ίδιοι τα είχατε υποστηρίξει. Τα διαλύατε πλήρως. Και, βέβαια, να κλείσω λέγοντας για τη διαδικασία αυτή που είναι ντροπιαστική. Ο Κανονισμός της Βουλής ορίζει ότι όταν ένα νομοσχέδιο κατατίθεται στη Βουλή θα πάρει ένα μήνα για να έρθει στις Επιτροπές και μετά στην Ολομέλεια. Αυτό καταστρατηγείται. Ζούμε νομοσχέδια εξπρές, το ένα πάνω στο άλλο. Αυτές τις ημέρες η Κυβέρνηση ξεπερνάει σε αριθμό νομοσχεδίων ακόμα και της τετραετίας της προηγούμενης Κυβέρνησης. Μπορεί να είναι υπερήφανη γι’ αυτό, αν αυτά τα νομοσχέδια δεν ενσωμάτωναν την πλήρη διάλυση της έννοιας του δημοσίου με κάθε τρόπο.

Σας καλούμε να επαναφέρετε σε εφαρμογή τον Κανονισμό της Βουλής. Αυτή τη στιγμή γίνεται καταστρατήγηση της δημοκρατικής λειτουργίας και καταπάτηση των δημοκρατικών λειτουργιών του Κοινοβουλίου και αυτό θα το καταγγέλλουμε και δεν θα το συνηθίσουμε ποτέ.

Προφανώς καταψηφίζουμε ξεκάθαρα αυτό το νομοσχέδιο και σας καλούμε να μην φέρετε καμία τροπολογία τελευταία στιγμή για το «ΝΑΥΑΓΙΟ Α.Ε». Αν θέλετε να φέρετε οτιδήποτε, να έχετε το θάρρος να το θέτετε σε δημόσια διαβούλευση, να το καταθέσετε επίσημα, να γίνει ακρόαση φορέων, να συζητηθεί και, βεβαίως, μετά να πάρει τον δρόμο του, όχι εν κρυπτώ, τίποτα εν κρυπτώ.

Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ολοκληρώσαμε με τους Εισηγητές και περνάμε στους συναδέλφους δίνοντας τον λόγο στην κυρία Νοτοπούλου από το ΣΥΡΙΖΑ και θα ακολουθήσει ο κ. Θεοχάρης από τη Νέα Δημοκρατία, και τη συνεδρίαση μας, όπως έχω προαναγγείλει, θα κλείσει με την ομιλία της η κυρία Υφυπουργός.

Ορίστε, έχετε τον λόγο, κυρία Νοτοπούλου.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Κύριε Πρόεδρε,αυτές τις μέρες συζητούμε ένα νομοσχέδιο του Υπουργείου Τουρισμού, το οποίο, αν μη τι άλλο, έχει πολυδιαφημισθεί και από τον προηγούμενο Υπουργό και από την καινούρια ηγεσία του Υπουργείου Τουρισμού. Παρουσιάσθηκε σε ένα νομοσχέδιο με αναπτυξιακό χαρακτήρα, με όραμα, που φέρνει καινοτομίες, που προωθεί τα δεδομένα, έγινε ιδιαίτερη αναφορά από τον Υπουργό στο Ταμείο Ανάκαμψης, δηλαδή στα 320 εκατομμύρια, μόλις που δίνει για τον τουρισμό, 0,6% του σχεδίου, επαρκές ποσό για να καλύψει τις ανάγκες του τουρισμού; Για να συνεννοηθούμε. Με αυτό το τεράστιο χρηματοδοτικό κενό που υπάρχει, με αυτό το τεράστιο πλήγμα που έχει υποστεί το τουρισμός, με τις επιχειρήσεις που βρίσκονται στα όρια της πτώχευσης και με αλλεπάλληλες προκλήσεις, που βρίσκονται μπροστά στον ελληνικό τουρισμό, που δεν είναι ιδιαίτερα θωρακισμένος, όπως αποφασίστηκε.

Είπατε, λοιπόν, στις Εισηγήσεις σας, τα κυβερνητικά στελέχη, ισχυρισθήκατε ότι δεν είναι αυτό, ακριβώς, το νομοσχέδιο. Χρειάσθηκε πάρα πολύς καιρός να συντάξετε ένα σχέδιο νόμου, που δεν κάνει τίποτα από αυτά που ευαγγελιζόσασταν. Το αρχικό νομοσχέδιο συνάντησε σθεναρή αντίσταση, αυτό είναι προφανές, διότι ήρθε «πετσοκομμένο» στην Επιτροπή. Ισχυρή αντίσταση από την Αξιωματική Αντιπολίτευση, αλλά και άλλα κόμματα της αντιπολίτευσης, όπως και από τις τοπικές κοινωνίες και από την Τοπική Αυτοδιοίκηση και αυτό έχει ιδιαίτερη αξία. Αναμέναμε, λοιπόν, έστω και τώρα, το σχέδιό σας για τον τουρισμό. Ποιο είναι το σχέδιό σας για τον τουρισμό; Σε αυτό το νομοσχέδιο δεν υπάρχει; Αναμένουμε, έστω και τώρα, κάποιες λύσεις, έστω αυτές που έχετε υποσχεθεί. Υποσχεθήκατε χωροταξικό, υποσχεθήκατε τουριστική εκπαίδευση, αναβάθμιση, υποσχεθήκατε λύση στο πρόβλημα των τουριστικών συνοδών, των ξεναγών, που είναι όλα αυτά; Πουθενά.

Κύριε Θεοχάρη, θα έρθει το «ΝΑΥΑΓΙΟ Α.Ε.»; Θα έρθουν διατάξεις; Κυρία Ζαχαράκη, θα έρθουν οι διατάξεις για το «ΝΑΥΑΓΙΟ Α.Ε.»; Μπορείτε να δεσμευθείτε ότι δεν θα τις φέρετε νύχτα με τροπολογία στη Βουλή;

Μπορεί να είστε με τα συμφέροντα, είμαστε με τους κατοίκους. Και το δίκιο κερδίζει πάντα στο τέλος.

Εισάγετε, λοιπόν, με ό,τι έχουμε μέχρι στιγμής στα χέρια μας, την έννοια των Πρότυπων Τουριστικών Προορισμών Ολοκληρωμένης Διαχείρισης. Τι εισάγετε; Μια διάκριση. Κανένα τυπικό κριτήριο που να διασφαλίζει την αειφορία, τη βιωσιμότητα, την ανθεκτικότητα, φιλοπεριβαλλοντική πολιτική -εντάξει, δεν είστε και τόσο φίλοι με το περιβάλλον, είναι γνωστό αυτό- κανένα κριτήριο, μια διάκριση εις βάρος των, ήδη, υπερώριμων κορεσμένων προορισμών. Άρα, λοιπόν, προφανώς, σας έχουμε δηλώσει την αντίθεσή μας ως προς αυτή τη διάκριση.

Εάν πάμε, τώρα, να δούμε τους Οργανισμούς Διαχείρισης και Προώθησης Προορισμών, όπως εσείς τους ορίζεται, κάποιος που είναι εξ ορισμού και εκ προοιμίου θετικός, γιατί δεν είναι δική σας καινοτομία, είναι παγκόσμια τακτική οι Οργανισμοί Διαχείρισης και Προώθησης Προορισμού και πετυχαίνουν και αυτό χρειάζεται η χώρα. Πού είναι σε αυτό το νομοσχέδιο; Πουθενά. Και γιατί δεν είναι πουθενά; Διότι έχετε ξεχάσει τον πυλώνα κάθε πολιτικής και, ειδικά, της τουριστικής πολιτικής στην τοπική κοινωνία, την αυτοδιοίκηση, τους ανθρώπινους πόρους, τα εργαλεία, τα έχετε ξεχάσει όλα αυτά. Έχετε αλλεργία στον δημοσιονομικό έλεγχο, έχουμε, αυτή τη στιγμή, περιφέρειες που διαχειρίζονται δύο και τρία ΕΣΠΑ, που έχουν έργα, που έχουν στελεχωμένες υπηρεσίες, τι κάνετε; Τις αφήνετε στην άκρη. Τι προσφέρει το καινούριο νομοσχέδιο;

Τι προσφέρει το καινούριο νομοσχέδιο; Μετάθεση κονδυλίων, μεταφορά κονδυλίων μαζί με την αρμοδιότητα σε αναπτυξιακές. Μήπως ειδικές αναπτυξιακές, σαν αυτές που είχαμε φέρει εμείς με τον «Κλεισθένη»; Όχι. Τις κλασικές αναπτυξιακές, που ξέρουμε τα προβλήματα που έχουν, που δεν έχουν τεχνογνωσία, που δεν έχουν προσωπικό, που ούτε σε αυτές δεν διασφαλίζετε τους πόρους. Θα τους βρείτε, βέβαια. Παρακάμπτεται κάθε δημοσιονομικό έλεγχο, παρακάμπτεται κάθε έννοια της διαφάνειας, παρακάμπτεται τον ρόλο του ΕΟΤ, που ξέρετε ότι πρέπει να δίνει έγκριση στις περιφέρειες. Δημιουργείτε «μαγαζάκια» χωρίς έλεγχο, ξεχνάτε τι θα πει ο ολιστικός σχεδιασμός, γιατί γνωρίζετε πάρα πολύ καλά πως ολιστικός σχεδιασμός θα πει εμπλοκή συνέργειας και των τριών επιπέδων της διακυβέρνησης, και της κεντρικής διοίκησης και της τοπικής αυτοδιοίκησης πρώτου και δεύτερου βαθμού. Κάνετε ακριβώς το αντίθετο. Δεν σας νοιάζει ο προορισμός, δεν σας νοιάζει η τοπική κοινωνία, σας νοιάζει να μοιράσετε χρηματοδοτήσεις.

Ανώνυμη Εταιρεία Ιαματικές Πηγές Ελλάδος. Κατ’ αρχάς, δεν μας έχετε πει ούτε εσείς, κύριε Eισηγητά, εάν συμπεριλαμβάνονται πηγές που ανήκουν στην ΕΤΑΔ, που έχουν βγει σε διαγωνιστικές διαδικασίες από το ΤΑIΠΕΔ. Αυτό δεν το έχετε ορίσει με σαφήνεια, γιατί δεν το λέτε, για να ξέρουμε κι εμείς πού βρίσκεται η ομοιογένεια.

Εκφράσαμε από την αρχή την πολύ έντονη αντίθεσή μας στο εκτρωματικό νομοσχέδιο που είχε βγει σε διαβούλευση. Προφανώς, είναι βελτιωμένο, αλλά τα κίνητρα, ο πυρήνας του νομοσχεδίου είναι ακριβώς ο ίδιος, εφόσον δεν δίνετε τα χρηματοδοτικά εργαλεία, δημιουργείτε δύο τρεις ταχύτητες. Οδηγείτε τους δήμους στην ΑΕ εξ ανάγκης, εάν δεν τις βοηθήσετε.

Άρα, λοιπόν, προφανώς δεν μπορούμε να είμαστε θετικοί, αλλά σας ζητούμε να αποσύρετε αυτές τις διατάξεις και να σεβαστείτε την τοπική αυτοδιοίκηση. Ξεπουλάτε κομμάτι κομμάτι τον ελληνικό πλούτο, ανοίγετε και μία πολύ κακή πόρτα, ένα πολύ κακό παράθυρο για την περιουσία των ΟΤΑ. Δεν είμαστε σε μνημονιακά χρόνια, έχετε εργαλεία στα χέρια σας, έχετε ευκαιρίες για Ταμείο Ανάκαμψης, εμπιστευτείτε τους αυτοδιοικητικούς, εμπιστευτείτε τους, τον πονάνε τον τόπο από όποιο χώρο και αν προέρχονται. Αυτό το μένος στην τοπική αυτοδιοίκηση, πραγματικά, ξεπερνά κάθε όριο.

Κλείνω με μία αναφορά στον ρόλο του ΕΟΤ. Εντάξει, το κάνετε μία φορά, απευθείας αναθέσεις χωρίς όριο, 214.000 για προώθηση και προβολή και 750.000 για νομικές και άλλες υπηρεσίες. Κατά παρέκκλιση λέτε το 4412, μία, δυο, τρεις φορές πόσες; Φτάνει, φτάνει. Θα παραπεμφθεί η χώρα, θα παραπεμφθεί η χώρα και θα πληρώσει. Έχετε αρνητικές αποφάσεις. Δεν τηρείτε την Ευρωπαϊκή Οδηγία 23 και 24, με τις οποίες έχει εναρμονιστεί η χώρα μας με το 4412. Σε τι συνίσταται, λοιπόν, και τελειώνω, κύριε Πρόεδρε, με αυτό.

Ο κ. Υπουργός είχε πει ότι θα διασφαλίσει την προώθηση και την προβολή της χώρας να έχει τα μέγιστα οφέλη για τον τόπο. Πού συνίσταται αυτή η διασφάλιση; Πού βρίσκεται; Πού βρίσκεται στο να εμπλακεί ο ιδιωτικός τομέας, με καμία έννοια διαφάνειας, με καμία έννοια λογοδοσίας, με καμία στρατηγική στόχευση. Και με τα άρθρα για τους …… και με τα άρθρα σας για τις απευθείας αναθέσεις, αυτό που κάνετε είναι να υποβαθμίζεται τον ΕΟΤ, που διαχειρίζεται το brand της χώρας και το brand της χώρας γνωρίζετε πάρα πολύ καλά ότι είναι εθνική υπόθεση. Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Και εμείς ευχαριστούμε την κυρία Νοτοπούλου.

Τον λόγο έχει ο κ. Χάρης Θεοχάρης.

 **ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Σας ευχαριστώ πολύ, κύριε Πρόεδρε.

 Σήμερα, είναι μεγάλη η χαρά μου να μιλώ στην Επιτροπή Παραγωγής και Εμπορίου, γι’ αυτό το νομοσχέδιο. Ένα νομοσχέδιο, για το οποίο η πολιτική ηγεσία του Υπουργείου Τουρισμού έχει δουλέψει όλο αυτό το χρονικό διάστημα και νομίζω ότι είναι καιρός να ξεδιαλύνουμε και ορισμένα πράγματα ή ορισμένες απορίες που ακούστηκαν. Απορίες που, κατά την άποψή μου, μπορούν εύκολα να αποσαφηνιστούν, ώστε, όταν θα έρθει στην Ολομέλεια και θα συζητηθεί, να έχουμε μία καλύτερη εικόνα για το τι φέρνει αυτό το νομοσχέδιο.

Το Υπουργείου Τουρισμού, φέτος και πέρσι, είχε να διαχειριστεί μια πάρα πολύ δύσκολη κατάσταση με την πανδημία. Τη φέρουμε εις πέρας.

Σήμερα έχω τη χαρά να βλέπω τις δύο συνεργάτιδες, που τόσους μήνες ήμασταν μαζί στο Υπουργείο.

Τη φέραμε εις πέρας ενωμένοι, σαν μια γροθιά και με πολύ μεγάλη δυσκολία, καταφέραμε και σε οικονομικό επίπεδο, αλλά, κυρίως, σε θεσμικό επίπεδο, σε παγκόσμιο επίπεδο, η χώρα μας να ξεχωρίσει.

Σε ό,τι αφορά το οικονομικό επίπεδο, σε λίγες ημέρες θα ανακοινωθούν τα αποτελέσματα του Οκτωβρίου και, κατά τις εκτιμήσεις μου, θα είναι, περίπου, 1,1 δισ.. Συνεπώς, θα πλησιάσουμε στα 9,8 δισ. έσοδα μέχρι και τον Οκτώβριο, πράγμα που σημαίνει ότι θα ξεπεράσουμε τα 10 δισ. μέχρι το τέλος του έτους. Αυτό, φάνταζε, μία ουτοπία, μόλις το Μάιο, τον Ιούνιο ή ακόμα ναι και τις αρχές Ιουνίου - αρχές Ιουλίου, που ακόμα δεν είχαν διαφανεί πως θα πάνε τα πράγματα.

Αυτό έγινε, γιατί η χώρα μας έδωσε ένα ξεκάθαρο μήνυμα ικανότητας για τη χώρα μας, αλλά και σταθερότητας στις αποφάσεις της, ενάντια σε όσα η κριτική της Αντιπολίτευσης μάς έλεγε. Είναι λίγο σουρεαλιστικό, αλλά όταν σε καλεί ο Παγκοσμίως ΣΕΤΕ, ο WTTC, να βραβεύει τη χώρα σου, να παραλαμβάνω -να έχω την τιμή στο Κανκούν του Μεξικό-, να παραλαμβάνω το βραβείο για την καλύτερη διαχείριση του τουρισμού μέσα στην πανδημία παγκοσμίως και να έρχομαι στη Βουλή και να ακούω αυτή την μικροπολιτική αντιπολίτευση.

Η πολύ καλή δουλειά που έγινε σε αυτόν τον τομέα συμπληρώνεται και με αυτό εδώ το νομοσχέδιο, αλλά και με κάποιες άλλες πρωτοβουλίες, που το Υπουργείο Τουρισμού έχει λάβει.

Υπάρχει, αν θέλετε, ακόμα και από τη δικιά μας μεριά, μία παρανόηση γι’ αυτό το νομοσχέδιο. Αυτό το νομοσχέδιο δεν είναι φίλοαναπτυξιακό. Ανάπτυξη ο τουρισμός έχει στη χώρα μας και είναι, αν θέλετε, ένας από τους πρωταθλητές μας και τα καταφέρνει.

Αυτό το νομοσχέδιο εισάγει στρατηγική στην ανάπτυξη, δίνει έλεγχο στον τρόπο της ανάπτυξης, προστατεύει από τις όποιες αρνητικές συνέπειες, ενδεχομένως, να έχει μια άλογη και άκριτη ανάπτυξη και να μη μιλήσω για τα παραδείγματα της Costa del sol στην Ισπανία. Νομίζω ότι ξέρουμε όλοι ότι υπάρχουν κίνδυνοι, κίνδυνοι που τους έχουμε, ευτυχώς, αποφύγει, όμως, τώρα πια, πρέπει να τις αποφύγουμε θεσμικά.

Το Υπουργείο Τουρισμού, λοιπόν, έχει κάνει δύο καινοτομίες προς αυτή την κατεύθυνση. Η πρώτη καινοτομία είναι το στρατηγικό σχέδιο, το δεκαετές πλάνο. Έχω την γραμματέα, την κυρία Λοΐζου, η οποία έχει την τιμή να προΐσταται αυτής της δουλειάς, που έχει ξεκινήσει και είμαι σίγουρος ότι σε εύλογο χρονικό διάστημα θα ολοκληρωθεί και θα παρουσιάσει τα αποτελέσματά της, ώστε να συμπεριληφθούν οι στρατηγικές κατευθύνσεις, να είναι ρητές και να συντονίζουν τη δουλειά, που γίνεται και σε επίπεδο Περιφερειών.

Το δεύτερο είναι αυτή η βαθιά τομή που φέρνει αυτό το νομοσχέδιο, που είναι οι οργανισμοί διαχείρισης των προορισμών. Αυτή είναι μία τομή, η οποία φέρνει τη στρατηγική και σε τοπικό επίπεδο.

Ξέρετε, υπάρχει μία τάση μεταξύ της λογικής, που κάποιες χώρες έχουν ότι ο τουρισμός είναι μόνο περιφερειακό θέμα, επαναλαμβάνω, μόνο περιφερειακό θέμα ακόμα και σήμερα στην Κομισιόν, αυτό πάνω-κάτω θεωρούν, και η άποψη που έχει η χώρα μας, ακριβώς επειδή είναι μία υπερδύναμη, θα έλεγα, του τουρισμού, είναι στις πρώτες θέσεις παγκοσμίως, ότι πρέπει να υπάρχει ένας πιο κεντρικός συντονισμός.

Σήμερα, με αυτό το νομοσχέδιο δεν αφαιρούμε την ελευθερία των κινήσεων από την τοπική αυτοδιοίκηση και δεν καταλαβαίνω για ποιο σημείο του νομοσχεδίου μας επικρίνουν και λένε ότι υπάρχει μένος εναντίον της τοπικής αυτοδιοίκηση, ίσα-ίσα δίνουμε τα εργαλεία στην τοπική αυτοδιοίκηση, με αυτό το νομοσχέδιο, να αναπτύξει στρατηγική ανάπτυξη.

Τώρα, θα ήθελα να απαντήσω στον κ. Κατσώτη, γιατί είναι ένα εύλογο ερώτημα αυτό που έθεσε. Κάνουμε τα συμφέροντα του ιδιωτικού τομέα; Αυτά υλοποιούμε με αυτό το νομοσχέδιο;

Μελετήσαμε στο Υπουργείο Τουρισμού το γαλλικό μοντέλο, το οποίο είναι ένα μοντέλο τριμερούς χρηματοδότησης, δηλαδή έχει μια τριμερή χρηματοδότηση από τον ιδιωτικό τομέα, από την κεντρική διοίκηση και από την τοπική αυτοδιοίκηση και, ουσιαστικά, ιδιώτες και δημόσιο είναι μαζί και υλοποιούν στρατηγική και προωθητικές διαδικασίες.

Μελετήσαμε το πορτογαλικό μοντέλο, μελετήσαμε το ισπανικό, που, βέβαια, διαφέρει, διότι είναι, ουσιαστικά, μια ομόσπονδη κατάσταση, έχουν πολύ αυτονομία οι τοπικές περιοχές, μελετήσαμε επιτυχημένα μοντέλα, όπως στην Ιντιάνα στις Ηνωμένες Πολιτείες, που εκεί έχουν εξειδικευμένους οργανισμούς του δημοσίου, οι οποίοι ορίζονται από τον Κυβερνήτη με εξειδικευμένο προσωπικό, και καταλήξαμε στο εξής: ‘Ότι δεν θα κινηθούμε στο μοντέλο, το οποίο ο ιδιωτικός τομέας ή, τουλάχιστον, μέρος του ιδιωτικού τομέα προωθούσε, που ήταν η σύμπραξη η άμεση, ιδιωτικού και δημόσιου, σε αυτούς τους οργανισμούς. Αλλά θα κρατήσουμε τη στρατηγική της ανάπτυξης αμιγώς δημόσια μέσω των εταιρειών των αναπτυξιακών των περιφερειών και, μάλιστα, είχαμε στο νομοσχέδιο και τη δυνατότητα κάποιων δήμων -ας το εξετάσει το Υπουργείο- να μπορούν να κινηθούν και αυτοί. Έχουμε τη Σαντορίνη, που δεν έχει 50.000 κατοίκους, το πλαίσιο του Υπουργείου Εσωτερικών είναι λίγο δυσκίνητο σε αυτό το σημείο, υπήρχε η δυνατότητα εκεί και αφαιρέθηκε. Ας επανεξεταστεί αν είναι δυνατόν, κατά την άποψη μου, θα βοηθούσε κάποιους εμβληματικούς προορισμούς να αποκτήσουν αυτού του είδους την αυτονομία.

 Βάζουμε, λοιπόν, το δημόσιο να κάνει τη στρατηγική δουλειά, τη διαβούλευση με την τοπική κοινωνία και όχι μόνο την τουριστική τοπική κοινωνία, αλλά και αυτούς που δεν ζουν από τον τουρισμό, και αυτοί έχουν λόγο στον τρόπο με τον οποίο θα αναπτυχθεί ο τόπος τους, και ωθούμε τους ιδιώτες να φτιάξουν cluster και να συμπράξουν ad hoc σε κοινές δράσεις, οι οποίες θα χρηματοδοτούνται κατά 51% από τον ιδιώτη και κατά 49% από το δημόσιο. Με αυτόν τον τρόπο -και ξέρετε πόσο δύσκολο είναι η συνεννόηση ακόμα και από τους ιδιώτες- θα μπορέσουμε να έχουμε στρατηγική από τη μια μεριά, σταθερότητα από την άλλη και σύμφωνα συνεργασίας μεταξύ ιδιωτών και δημοσίου, για να πάει ο τόπος μπροστά. Δεν κατανοώ για ποιο λόγο μπορεί να υπάρχει αντίρρηση σε αυτό.

Το δεύτερο κεφάλαιο, πάρα πολύ σημαντικό, είναι η ανάπτυξη των ιαματικών πηγών. Εδώ, είναι φιλοαναπτυξιακό το νομοσχέδιο. Εδώ παίρνει μια τελματωμένη κατάσταση και την αλλάζει εντελώς. Έχουμε, ήδη, ιαματικές πηγές πολλών ταχυτήτων, ήδη. Έχουμε μη αναγνωρισμένες. Έχουμε αναγνωρισμένες, αλλά μη αξιοποιημένες. Έχουμε αξιοποιημένες που, ουσιαστικά, φυτοζωούν, είναι απλώς για να μπορεί να βάζει ένας δήμαρχος δυο τρεις υπαλλήλους και να κάνει το παιχνίδι του. Έχουμε και σχετικά ενεργές. Δεν ήταν έτσι τα πράγματα. Όταν ο Ιμπν Σαούντ ήρθε στα Καμένα Βούρλα, ο πρώην Βασιλιάς της Σαουδικής Αραβίας, τότε, οι ιαματικές πηγές της Ελλάδας είχαν όνομα. Τώρα πια δεν έχουν. Δεν είναι νερό, κύριε Αρσένη, οι ιαματικές πηγές. Και για να σας το πω με όρους, που, ίσως, θα συμφωνήσει μαζί μου και ο κ. Κατσώτης, δεν είναι παλιοσίδερα οι τόρνοι. Οι τόρνοι είναι αξία και δεν είναι η αξία του μετάλλου. Η ιαματική πηγή δεν είναι real estate, όπως αν το μοντέλο της ΕΤΑΔ, που έχει τόσα πολλά περιουσιακά στοιχεία μέσα αναγκαστικά τα βλέπει όλα ως real estate. Δεν είναι νερό. Είναι μια απίστευτη αξία που πρέπει να απελευθερωθεί τουριστικά και δεν γίνεται ούτε με το πλήρως αποκεντρωμένο μοντέλο ούτε με το πλήρως συγκεντρωτικό μοντέλο και αυτό το μοντέλο είναι ένα ενδιάμεσο μοντέλο, που μπορεί να φέρει πραγματική ανάπτυξη.

Δίνουμε κάθε δυνατότητα στους δήμους, όσες πηγές θέλουν και έχουν με μια απλή απόφαση σε τρεις μήνες και μετά με ένα εύλογο χρονικό διάστημα να τις αξιοποιήσουν. Εάν το καταφέρουν, η πολιτεία θα είναι δίπλα τους. Αν όμως όχι, φτιάχνουμε ένα πυλώνα γνώσης, ο οποίος θα επιτρέψει την αξιοποίηση σε συνεργασία με την τοπική κοινωνία. Δεν είναι το πρόβλημα της τοπικής κοινωνίας να πάρει ένα νοίκι. Το πρόβλημα της τοπικής κοινωνίας είναι να δημιουργηθεί μια ολόκληρη οικονομία γύρω από αυτές τις ιαματικές πηγές. Εάν, λοιπόν, βρεθούν επενδυτές και επενδύσουν, τότε η κοινωνία θα είναι διπλά και τριπλά κερδισμένη.

Κλείνω με ένα τρίτο κομμάτι, κύριε Πρόεδρε, και σας ευχαριστώ πολύ για την ανοχή σας. Υπάρχουν πράγματα μέσα στο νομοσχέδιο που είναι πολύ πολύ σημαντικά. Τα ζώα συντροφιάς, η προσβασιμότητα, είναι κάποιες διορθώσεις για το …. Τα προσβάσιμα τυροκομεία, ελαιοτριβεία και ζυθοποιεία -που ξέρω ότι τα αγαπάει πάρα πολύ η Σοφία Ζαχαράκη, γιατί έχει επισκεφθεί και πολλά στην Ελλάδα- και, πραγματικά, θα δώσουμε την ώθηση που δώσαμε και στα κρασιά με τις επισκέψεις σε οινοποιεία και σε αυτούς τους τομείς.

Ο τουρισμός για όλους είναι ένα πρόγραμμα, το οποίο ήταν πολύ επιτυχημένο, είναι πολύ σημαντικό ότι το ολοκληρώνουμε.

Τέλος, για το λιμάνι του Ηρακλείου, δεν υπάρχει κάτι. Όταν λέμε ότι αποχαρακτηρίζεται, το λιμάνι αποχαρακτηρίζεται και εξαφανίζεται η μαρίνα, δεν υπάρχει μαρίνα εκεί, για να πουληθεί, γιατί άκουσα και κάποιες θεωρίες συνωμοσίας. Εξαφανίζεται, γιατί δεν θα γίνει ποτέ, υπήρχε μόνο στα χαρτιά. Μας παρακαλεί ο Δήμαρχος Ηρακλείου, ξέρετε πολύ καλά ότι δεν πρόσκειται στη ΝΔ, να αποχαρακτηριστεί, διότι η αρχαιολογική υπηρεσία δεν θα τον αφήσει ποτέ να κάνει λιμάνι σε αυτή τη περιοχή. Είναι τυπικό το θέμα, πρέπει να αποχαρακτηριστεί, ώστε να του δώσουμε και τη δυνατότητα σε άλλο σημείο, έχει, πράγματι, μία πολύ ωραία ιδέα και, ήδη, μια πολύ ωραία μελέτη, την είδα εγώ την παρουσίαση στο Δημαρχείο του Ηρακλείου, για να υλοποιηθεί, οπότε, παρακαλώ, να το ψηφίσετε.

Τώρα, πρέπει να αναφερθώ και στη Ζάκυνθο, δεν γίνεται να μην αναφερθώ. Όσοι έχουν αντιρρήσεις, άκουσα και την κυρία Νοτοπούλου, αλλά, βέβαια, και την εργατικότητα του κ. Αρσένη, την οποία θαυμάζω, αλλά και την εμμονή του σε ορισμένα θέματα, για το ναυάγιο της Ζακύνθου. Μάλιστα, ο κ. Αρσένης είπε ότι μας λέτε ότι το φέρνετε, γιατί μπορεί να το πάρει το νερό. Το πήρε το νερό, κύριε Αρσένη, το πήρε αυτές τις μέρες. Αυτές τις μέρες, το ναυάγιο, όπως ήταν και όπως είναι, είναι διαφορετικό. Όσοι αντιτίθεστε στη συντήρηση αυτού του ναυαγίου, είστε υπόλογοι απέναντι στον ελληνικό λαό, είστε υπόλογοι απέναντι στους ξενοδόχους της Ζακύνθου, οι οποίοι σε λίγο θα χάσουν το αξιοθέατό τους. Λείπει ολόκληρο κομμάτι. Αυτό έγινε πριν από μερικές μέρες και καλώ την Κυβέρνηση να φέρει τροπολογία, με την οποία θα σωθεί, επιτέλους, το ναυάγιο. Ο λόγος, που δεν το κάνουν, είναι γιατί υπάρχουν ορισμένοι στην Κυβέρνηση που θεωρούν ότι η ανώνυμη εταιρεία είναι κάτι που θα έκανε το ΚΚΕ και εσείς, το ΜέΡΑ25, είναι επέκταση του δημοσίου σε όλο και μεγαλύτερα κομμάτια και, συνεπώς, θεωρούν ότι, ίσως, θα πρέπει να είναι κάτι πιο «light». Ας είναι.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κοινωνικοποίηση, δηλαδή, του ναυαγίου.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Βεβαίως. Ας είναι κάτι το οποίο να είναι λιγότερο νομικά βαρύ, αλλά πρέπει να γίνει κάτι. Η κοινωνία είναι μαζί μας, δεν είναι οι πρώην Μητροπολίτες, διότι δεν είναι και Ζακύνθου ο Μητροπολίτης ο όποιος αντιτίθεται, πράγματι, σθεναρά, σε αυτή την επένδυση, είναι Δωδώνης, πια. Οι ξενοδόχοι είναι μαζί μας, οι εργαζόμενοι του νησιού είναι μαζί μας, τα μικρά μαγαζιά, που ζουν από τον τουρισμό, ζουν από αυτούς τους ανθρώπους, που έρχονται για το ναυάγιο, είναι μαζί μας. Κάθε χρόνο κάνουμε εξώδικα σε τουρκικές εταιρείες τουρκικών συμφερόντων στη Γερμανία, που διαφημίζουν την Τουρκία με φωτογραφίες του ναυαγίου. Ελάτε στην Τουρκία να δείτε αυτό. Αυτό είναι ένα έκθεμα παγκόσμιας εμβέλειας, το δεύτερο πιο φωτογραφισμένο σημείο της χώρας μετά την Ακρόπολη. Και είναι ένα σημείο, που δεν έχει πολιτιστικό ενδιαφέρον, τυγχάνει να μην έχει, είναι ένα ναυάγιο, δεν είναι αρχαία. Και όπως τα αρχαία τα προστατεύουμε με δομές, είτε το Υπουργείο Πολιτισμού είτε ανώνυμες εταιρείες, το Μουσείο της Ακρόπολης, και με δικό μας νομοσχέδιο φτιάχτηκαν νέες ανώνυμες εταιρείες, για να υπάρχει ευελιξία και να μπορούν να προστατευτούν, να υπάρχει ένας μόλος εκεί, πηδάνε, αυτή τη στιγμή, από πασαρέλες οι άνθρωποι. Εικοσιδυάχρονη πριν από μερικά χρόνια, επί ΣΥΡΙΖΑ, πέθανε, έπεσε από τα βράχια, 22 ετών. Πώς θα νιώθατε εσείς, αν ήταν η κόρη σας; Δεν έχουμε ευθύνη απέναντι σε αυτούς τους ανθρώπους, οι οποίοι έρχονται να δούνε μια όμορφη περιοχή και πέφτουν από τα βράχια; Δεν πρέπει να κάνουμε κάτι;

Εκεί, λοιπόν, αυτή τη στιγμή, έχουμε ένα «κεφαλοκλείδωμα», τον Δασάρχη, τον πρώην Μητροπολίτη, τον Δήμο, την Πολεοδομία, τους τοπικούς παράγοντες και δεν κινείται τίποτα και το παίρνει το νερό. Για πρώτη φορά, η πολιτεία αποφάσισε να κάνει κάτι γι’ αυτό το σημαντικό μνημείο, τουριστικό μνημείο, τουριστικό αξιοθέατο. Πρέπει αυτό να το κάνουμε τώρα, πριν να είναι αργά. Είμαι περήφανος που φέραμε μια λύση. Είμαι σίγουρος, ότι η Κυβέρνηση και το Υπουργείο Τουρισμού θα φέρουν την όποια καλύτερη από την αρχική λύση, είχαμε προτείνει εμείς, όταν είχαμε την ευθύνη της ηγεσίας.

Κύριε Αρσένη, ο αιγιαλός ορίζεται από το Υπουργείο Οικονομικών με τους όρους του νόμου περί αιγιαλών –πλέει, χειμέριο κύμα, μετράει, μέτρα κλπ.- δεν έχει γίνει ειδική μεταχείριση στη Ζάκυνθο, όπως ορίζεται ο αιγιαλός σε όλες τις ακτογραμμές της χώρας, έτσι έχει οριστεί και εκεί, αυτό δεν το έκανε το Υπουργείο Τουρισμού, το έκαναν οι κανονικές νομικές διαδικασίες της Κτηματικής Υπηρεσίας, των Πολεοδομιών και ό,τι άλλο υπάρχει.

Άρα, πρέπει να κινηθούμε άμεσα, τάχιστα, επειδή αυτές τις μέρες κόντεψε να χαθεί το «Ναυάγιο», πρέπει να κινηθεί γρηγορότερα, αυτή τη στιγμή, η Κυβέρνηση και είμαι σίγουρος πως θα το κάνει χάριν του συμφέροντος της τοπικής κοινωνίας και του ελληνικού λαού και, ξαναλέω, να έρθουν εδώ οι τοπικοί φορείς, να έρθει η Περιφέρεια και να δείτε -μάλιστα ο Περιφερειάρχης είναι και από τη Ζάκυνθο και ξέρει το θέμα πολύ καλά- και θα δείτε ότι η κοινωνία είναι μαζί μας. Ο τοπικός Βουλευτής δέχεται τις τελευταίες μέρες μεγάλες πιέσεις και παρακαλάει την Κυβέρνηση να υλοποιήσει κάτι, γιατί δεν μπορεί να αντέξει τις πιέσεις της τοπικής κοινωνίας, η οποία είχε προεξοφλήσει ότι κάτι θα κάνει αυτή η Κυβέρνηση.

Παρακαλούμε να γίνει, ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Και εμείς ευχαριστούμε. Με τον κ. Θεοχάρη ολοκληρώθηκαν οι τοποθετήσεις των συναδέλφων και περνάμε τώρα, καλώντας τη στο βήμα, στην Υφυπουργό Τουρισμού, την κυρία Σοφία Ζαχαράκη, με την ομιλία της οποίας θα ολοκληρώσουμε τη σημερινή μας συνεδρίαση, αλλά, ουσιαστικά, και την επεξεργασία του νομοσχεδίου στην Επιτροπή.

**ΣΟΦΙΑ ΖΑΧΑΡΑΚΗ (Υφυπουργός Τουρισμού):** Για αρχή, ευχαριστώ πάρα πολύ, κύριε Πρόεδρε και με την προηγούμενη ιδιότητα και ως Υφυπουργός Παιδείας οφείλω να πω ότι έχοντας παρακολουθήσει πολλές Επιτροπές, υπήρξε ιδιαίτερα εποικοδομητική αυτή η κουβέντα. Συγκρατούμε, δεν απορρίπτουμε, δεν πετάμε, αντιθέτως, ενσωματώνουμε παρατηρήσεις και θα δούμε και στην Ολομέλεια πράγματα ουσιαστικά, που, ήδη, με νομοτεχνικές δουλεύουμε και, βέβαια, τις παρατηρήσεις των φορέων. Και παρά τα όσα σημεία διαφωνίας υπήρξαν -και ήταν αρκετά- από την άλλη νομίζω ότι κρατάμε τη διάθεση, η οποία διαφάνηκε από όλες τις ομιλήτριες και όλους τους ομιλητές, ότι στόχος μας είναι ένας, η σύμπλευση είναι μία, είναι εθνική υπόθεση το θέμα της φιλοξενίας και του τουρισμού και, βέβαια, υπάρχουν ιδεολογικές διαφορές, υπάρχουν πιθανότατα κάποια σημεία προσέγγισης, αλλά αυτό, το οποίο πρέπει να συζητήσουμε, είναι το μέλλον και αυτή η στόχευση είναι μέσα σε αυτό το νομοσχέδιο

Σε ένα ανεπτυγμένο κομμάτι, σε ένα ευλογημένο κομμάτι, το οποίο έχει φυσικούς πόρους, έχει επέλθει ανάπτυξη - το ανέφερε και ο τέως Υπουργός-, αλλά, από την άλλη, υπάρχει και στρατηγική, ένα ζήτημα στρατηγικής, το οποίο θα πρέπει να συζητήσουμε -συζητάμε με αρχή αυτό το νομοσχεδίου- και θέτουμε, βέβαια, και μέσα στο Υπουργείο, με ένα δεκαετή σχεδιασμό, ο οποίος καταρτίζεται, εκπονείται -είναι εδώ πέρα και η αρμόδια Γενική Γραμματέας- θα παραδοθεί, έτσι ώστε όλα αυτά, τα οποία συζητάμε, να μην είναι, αν θέλετε, τοποθετημένα ατάκτως ερριμμένα, αλλά μέσα σε μία στρατηγική, με την οποία όλοι θα έπρεπε κανονικά να συνταχθούμε, θα έπρεπε να συνταχθούμε με τις δικές μας προσθήκες, έτσι ώστε κάθε αλλαγή Κυβέρνησης να μην φέρει και κάποιες πολύ μεγάλες αλλαγές, ειδικά σε κομμάτια, τα οποία αφορούν κάθε πολίτη, κάθε εργαζόμενο, κάθε επαγγελματία, ειδικά σε περιφερειακό επίπεδο και αν μη τι άλλο τουρισμός είναι αυτό το χαρακτηριστικό. Έχει αυτήν τη διάχυση σε όλη την Ελλάδα ή θα έπρεπε να την έχει, που αφορά πάρα πολύ κόσμο, το 25%, πράγματι, του ΑΕΠ, και είναι πολύ σημαντικό το ότι μπορούμε να έχουμε, αυτήν τη στιγμή, την ευλογία και να στηρίζουμε τα έσοδά μας, μέσα σε μια τόσο δημιουργική διαδικασία, που φέρνει αισιοδοξία και χαρά σε περιοχές που, ίσως, να μην το περίμεναν καν. Είναι πολύ σημαντικό ότι έχουμε υποδομές, αυτή τη στιγμή, και δρόμους, γιατί ο τουρισμός είναι και η καθημερινότητα του πολίτη, ο τουρισμός έχει να κάνει και με την αποχέτευση, ο τουρισμός έχει να κάνει και με το κομμάτι της διαχείρισης ανακύκλωσης, ο τουρισμός έχει να κάνει και με τους δρόμους, με τα νέα αεροδρόμια. Είναι πολύ σημαντικό το ότι φτάνουμε πολύ πιο εύκολα σε μικρότερες περιοχές, σε μικρότερα χωριά, σε πρωτεύουσες νομών, που δεν μπορούσαμε παλιότερα.

Όπως επίσης, φτάνουμε με ασφάλεια σε καλά ανακαινισμένα αεροδρόμια, τα οποία δεν είναι καθόλου κατακριτέο ότι είχαμε αυτήν την ανάπτυξη, αντιθέτως ήταν επιθυμητό το ότι μπορείς να πας στο Άκτιο και, αυτή τη στιγμή, μπορείς να απολαύσεις και την Πρέβεζα, να πας και στην Άρτα, που, ίσως, είναι λίγο ξεχασμένη, να προχωρήσεις μέχρι και τα Ιωάννινα, αν θέλεις, και δεν αξιοποιήσεις εκείνο το αεροδρόμιο.

Άρα, είναι σε έναν διαφορετικό συγκείμενο. Μιλάω με μια διαφορετική βάση, μιας Ελλάδας η οποία μπορεί με αυτοπεποίθηση και αισιοδοξία, μην έχοντας λύσει όλα τα ζητήματα, να μπορεί να αναπτύσσει και το τουριστικό προϊόν, το οποίο να αφορά όλους και, επειδή μιλάμε για μια ανάπτυξη που αφορά όλους, να σας πω και ένα σημερινό νέο, το οποίο είναι καλό, ίσως φανεί έτσι πιο συμβολικό, αλλά είναι, νομίζω, σημαντικό. Ότι η δυτική Σάμος διακρίθηκε και αυτή στη διαδικασία του Παγκόσμιου Οργανισμού Τουρισμού ως ένα από τα τουριστικά χωριά, τουριστικές περιοχές, που θα λάβει ειδική πρόνοια από τον Παγκόσμιο Οργανισμό Τουρισμού, για να αναπτυχθεί παραπάνω. Έρχεται μετά από τη διάκριση, πριν από λίγες ημέρες, του Σουφλίου. Κάναμε μία σημαντική συνέργεια, σύμπραξη αλλά, και πολύμηνη προσπάθεια, έτσι ώστε το Σουφλί να αναδειχθεί ως ένας Πρότυπος Τουριστικός Προορισμός μαζί με άλλα 40 χωριά, περιοχές, ας μην το πάρει το Σουφλί, αυτή τη στιγμή, ότι το λέωχωριό, αλλά στη λογική των περιοχών που έχουν το ιδιαίτερο χαρακτηριστικό του εμπλουτισμού του φυσικού κάλλους με μία πολύ ιδιαίτερη τοπική καλλιέργεια, όπως είναι εκεί το μετάξι, που διακρίθηκε πριν από λίγες ημέρες, λάβαμε αυτή τη διάκριση στη Μαδρίτη, και έρχεται, μετά από μια ακόμη επιτυχία της Ελλάδος μέσα στην Ουνέσκο (UNESCO), ήταν η Θεσσαλονίκη, η οποία διακρίθηκε ως Creative City of Gastronomy, μία δημιουργική πόλη γαστρονομίας, και είχαμε τη χαρά να έχουμε και την βοήθεια της Προέδρου της Δημοκρατίας, του Πρωθυπουργού, του Δημάρχου, βέβαια, και της ομάδος της κυρίας Καραγιάννη, της Αντιδημάρχου, που έκαναν πολύ καλό φάκελο, της κυρίας Τζιτζικώστα, ως Προέδρου της Εθνικής Επιτροπής Ουνέσκο (UNESCO) και ημών, βέβαια, της ομάδας από το Υπουργείο που, ουσιαστικά, έβαλε τις βάσεις για να συνδράμουν όλοι οι δήμοι.

 Γιατί τα λέω όλα αυτά; Διότι δεν μπορεί η κουβέντα να αφορά συγκεκριμένα μέρη μόνο, τα οποία, μάλιστα, πολλές φορές, μπορεί να έχουν υποστεί και υφίστανται αυτήν τη στιγμή τις συνέπειες του υπερτουρισμού. Γι’ αυτά, ήδη, το Υπουργείο ετοιμάζει μελέτες, ειδικά, για τη Σαντορίνη και για τη Μύκονο για το ζήτημα της αντιμετώπισης αυτού του υπερτουρισμού, αλλά θα πρέπει να αφορά όλη την Ελλάδα και αυτή είναι η στόχευση, ούτως η άλλως, του νομοσχεδίου.

Αφού βρισκόμαστε εδώ και μας δίνεται η δυνατότητα, αλλά και η παραχώρηση από το Υπουργείο, ίσως να χρησιμοποιήσουμε ένα δύο λεπτά παραπάνω. Να σας ενημερώσω ότι, ήδη, από χθες τρέχει η πρόσκληση για τα προγράμματα μετεκπαίδευσης σε περισσότερες πόλεις από ποτέ. Είχαμε δεσμευτεί για τρεις πυλώνες, περισσότερες πόλεις, περισσότεροι δικαιούχοι, νωρίτερα από πέρσι. Ήδη τρέχει από χθες μέχρι τις 23 Δεκεμβρίου η πρόσκληση για 50 τμήματα, για 18 πόλεις, για 1250 εργαζομένους και ανέργους του τουρισμού, έτσι ώστε να μπορούν να είναι συμμετέχοντες και συμμετέχουσες σε τρίμηνα προγράμματα επιδοτούμενα, για να αναπτύξουν τις δεξιότητές τους και, βέβαια, να μπορέσουν να έχουν και την υπαλληλική ιδιότητα, πολύ σημαντικό, και η δέσμευσή μας για του χρόνου είναι να ξεκινήσουμε ακόμη νωρίτερα, έτσι ώστε να μην έχουμε γειτνίαση με την τουριστική σεζόν, να μπορεί ο υπάλληλος και ο άνεργος να απολαύσει τη διαδικασία της εκμάθησης και της ανάπτυξης των δεξιοτήτων.

Πάω, λοιπόν, στην ουσία της κουβέντας, την οποία κάναμε σήμερα, και δεν θεωρώ ότι ήταν εντελώς περιφερειακά αυτά, τα οποία ανέφερα στην αρχή. Τι φέρνει αυτό το νομοσχέδιο; Φέρνει τους Οργανισμούς Διαχείρισης και Προώθησης Προορισμού. Είναι ένα εξαιρετικά χρήσιμο εργαλείο και, βέβαια, προς τις αιτιάσεις για τη στόχευση, θα ρωτήσω γιατί πεντέμισι χρόνια δεν ήρθε. Ήρθαν άλλα νομοθετήματα και για τις Ειδικές Μορφές Τουρισμού και τα αξιοποιούμε στον μεγαλύτερο βαθμό και στον καλύτερο βαθμό από την προηγούμενη Κυβέρνηση. Εμείς δεν ακυρώνουμε τα πάντα.

Ερωτώ όμως και ρωτώ με καλή πρόθεση, γιατί δεν ήρθαν οι Οργανισμοί Προώθησης Προορισμού όλο αυτό τον καιρό; Το αφήνω, αν θέλετε, και μπορεί να απαντηθεί σε ένα δεύτερο χρόνο ή και να μην απαντηθεί, αλλά είναι καλό να αξιοποιηθεί αυτό που έχουμε τώρα.

Ο θεσμός ξέρετε ότι, ήδη, κυριαρχεί και ως κουβέντα στα διεθνή φόρα και, βέβαια, στον Παγκόσμιο Οργανισμό Τουρισμού και όπου γίνονται συζητήσεις παραγόντων του τουριστικού κλάδου ανά την υφήλιο και ήταν, μάλιστα, και χρόνιο αίτημα, ειδικά της τοπικής αυτοδιοίκησης και όλων των φορέων, των Stakeholders, που λέμε και εμείς στο Καρπενήσι του τουρισμού.

Σήμερα, μάλιστα, δημιουργούμε και αυτό, το οποίο θέλουμε να δημιουργήσουμε, προφανώς, μέσα από μια διαρκή διαδικασία βελτίωσης, είναι το θεσμικό πλαίσιο, για να υποστηριχθεί και το κάνουμε εμπιστευόμενοι την τοπική αυτοδιοίκηση, κάνοντας τις συνέργειες πράξη και δίνοντάς τους εργαλεία. Τα ζήτησαν. Η τοπική αυτοδιοίκηση ζήτησε αυτά τα εργαλεία και τα ζητάει. Το είδατε, ούτως ή άλλως, και από την ακρόαση των φορέων. Είναι θετικά διακείμενοι, μετά από μια διαβούλευση, που κράτησε μήνες. Δεν είναι νομοσχέδιο, κύριε Αρσένη, που εμφανίστηκε τώρα. Είναι ένα θέμα, το οποίο έχει περάσει και δημόσια διαβούλευση, το έχουμε συζητήσει πολύ και έπρεπε να κάνουμε όλοι τις αναγκαίες υποχωρήσεις, για να φτάσουμε σε ένα κείμενο, το οποίο να είναι κοινά αποδεκτό και υλοποιήσιμο και εφικτό.

Δίνει, λοιπόν, δυνατότητα σύμπραξης με ενώσεις προσώπων, επιχειρήσεις, φορείς του ιδιωτικού τομέα, δυνατότητα συνεργασίας με τουριστικούς οργανισμούς, τουριστικούς πράκτορες, αεροπορικές εταιρείες, ανάπτυξη προγραμμάτων συνδιαφήμισης, και όχι, δεν συνιστούν, όπως -κατά τη δική μου, τουλάχιστον, άποψη- εσφαλμένα ακούστηκε από την Αντιπολίτευση, ούτε απαξίωση του ΕΟΤ.

Απαξιώνουν, άραγε, τους εθνικούς οργανισμούς τουρισμού όλες οι χώρες μας, που είναι ανταγωνιστικές ως προς το τουριστικό προϊόν, που αξιοποιούν αυτό το υπερπολύτιμο εργαλείο; Όχι. Ο Ελληνικός Οργανισμός Τουρισμού, ο δικός μας Οργανισμός Τουρισμού, παραμένει ο εθνικός μας DMO με τους τοπικούς δεσμούς στα χέρια της αυτοδιοίκησης να συμπληρώνουν και να εμπλουτίσουν το τουριστικό προϊόν. Ή μήπως υπάρχει ανάμεσά μας κάποιος, που δεν εμπιστεύεται τη συμβολή, που μπορεί να έχει ο κάθε Οργανισμός Τοπικής Αυτοδιοίκησης στην προβολή του τόπου του; Δεν νομίζω ότι υπάρχει κάποιος. Αντιθέτως, είναι χρέος όλων μας να στηρίξουμε αυτόν το θεσμό από το πρώτο του βήμα.

Επειδή αναφέρθηκε κάτι για την τοπική αυτοδιοίκηση κι αν τους ακούμε, ακούσαμε και χθες την άποψή τους για τους DMO.

Ακούσαμε, όμως, και όλα αυτά τα χρόνια -γιατί εδώ πέρα δεν βρισκόμασταν εν κενώ υπάρχει και προϊστορία και κάθε Κόμμα και Κυβέρνηση καταγράφει τις προθέσεις- το τι έγινε στην τοπική αυτοδιοίκηση με την αποδιοργάνωση, η οποία επιχειρήθηκε με τον νόμο του ΣΥΡΙΖΑ. Ουσιαστικά, με την έλλειψη κυβερνησιμότητας, την οποία θεραπεύσαμε και θεραπεύουμε με διατάξεις, με νόμους, προσπαθώντας να ενδυναμώσουμε τη δυνατότητα λήψης απόφασης, αν μη τι άλλο, και να ξαναδώσουμε τη δύναμη σε κάθε Δήμαρχο και σε κάθε Περιφερειάρχη να πάρει μια απόφαση.

Άρα, ίσως, όταν μιλάμε για ενίσχυση τοπικής αυτοδιοίκησης, να μιλάμε ο καθένας με τα πεπραγμένα του και, αν μη τι άλλο, να ακούμε και τους ανθρώπους, οι οποίοι το υπέστησαν ή το υφίστανται ως αποτέλεσμα και συνέπεια πολιτικών.

Μια ακόμη καινοτομία -για να πάμε στο θετικό μήνυμα, που θεωρώ ότι υπάρχουν αρκετά μέσα σε αυτό το νομοσχέδιο- είναι οι πρότυποι τουριστικοί προορισμοί ολοκληρωμένης διαχείρισης. Τίθεται, μάλιστα, και κριτήριο, επειδή έγινε μια συζήτηση και είναι εύλογο το ερώτημα, μεταξύ των οποίων είναι και η ανάπτυξη ειδικών μορφών τουρισμού, των μορφών αυτών που, έχοντας και την ιδιαίτερη τιμή να έχω την αρμοδιότητα, ακράδαντα πιστεύουμε ότι μπορούν να βελτιώσουν το τουριστικό προϊόν της χώρας, προσφέροντας ποιότητα, ισορροπία και βιωσιμότητα. Τρεις λέξεις κλειδιά στη μελλοντική τουριστική μας ανάπτυξη.

Μιλώντας για βιωσιμότητα είναι, οπωσδήποτε, σημαντική η καθιέρωση των παρατηρητηρίων βιώσιμης τουριστικής ανάπτυξης και, μάλιστα, υποχρεωτικά, στους πρότυπους προορισμούς DMOs. Αυτό είναι, μάλιστα, και μια απάντηση σε μια άλλη ερώτηση, που έχει τεθεί εκτεταμένα εδώ, στο Κοινοβούλιο, για το θέμα της βιωσιμότητας. Αποτελεί, μάλιστα, και οριζόντια υποχρέωση σε όλα τα projects υποδομών, που θα τρέξουν από το Υπουργείο Τουρισμού, να υπάρχει μέσα ο όρος της βιωσιμότητας. Άρα, είναι μια κουβέντα και μία συζήτηση, η οποία γίνεται κεντρικά, να ξέρετε, στο Υπουργείο το θέμα της βιωσιμότητας. Δεν το ξεχνάμε, αντιθέτως, το προτεραιοποιούμε σε όλα τα projects, τα οποία είτε συνδέονται με τον Τομέα Ανάκαμψης ή και, βέβαια, και με τα προγράμματα της νέας προγραμματικής περιόδου.

ΙΠΕ. αναφερθήκαμε πάρα πολύ αναλυτικά και ο Εισηγητής μας, ο κ. Χειμάρας, χρόνια ασχολείται με το ζήτημα, γιατί ξέρετε, οι Στερεοελλαδίτες έχοντας την ευλογία και, συνάμα, όμως, πολλές φορές, και την ηθική υποχρέωση να αντιμετωπίσουμε αυτό, το οποίο βλέπουμε περνώντας την Υπάτη, πηγαίνοντας στη Μονή Αγάθωνος, την οποία επισκέπτομαι συχνά, βλέπω, λοιπόν, την κατάσταση, η οποία υπάρχει εκεί. Είναι κάτι, το οποίο μας χαροποιεί. Είναι κάτι, το οποίο περιποιεί τιμή στο να έχουμε όλον αυτό τον φυσικό πλούτο και να μην μπορούμε να το αξιοποιήσουμε και να το γνωρίζουμε και εγχώρια οι συμπολίτες μας, αλλά και οι άνθρωποι που μπορεί να έρθουν από το εξωτερικό -πολύ σωστά αναφέρατε οι άνθρωποι από τη Βόρεια Ευρώπη-, οι οποίοι θα έδιναν και δίνουν πολλά χρήματα, έτσι ώστε να μπορέσουν να αξιοποιήσουν και το κομμάτι το ιαματικό και το κομμάτι της ευεξίας, γιατί ξέρετε ότι, ούτως ή άλλως, μπορεί να έχει έναν διπλό στόχο.

Άρα, κοινός μας τόπος. Κοινός μας τόπος νομίζω ότι αποδείχθηκε από κάθε εισήγηση. Πολλές δυνατότητες δεν τις αξιοποιούμε. Λοιπόν, αυτό κάνουμε. Κάνουμε ένα θεσμό και, μάλιστα, τον πρώτο λόγο, πάλι, έχουν οι δήμοι. Όπου υπάρχει ειδικό σήμα λειτουργίας, απαιτείται η συναίνεση του δήμου και όπου δεν υπάρχει, δίνονται οι προθεσμίες και επαρκείς προθεσμίες ενέργειες από τον δήμο. Μάλιστα, οι δήμοι το βλέπουν, το διαπιστώνουν και, βέβαια, γενικά, παρά την αρχική αντίδραση, την οποία είδαμε όλοι - δεν θέλουμε να ωραιοποιήσουμε ή να μην δώσουμε την πραγματική απεικόνιση της κατάστασης- βλέπουμε ότι υπάρχει μια γενική στάση, θετική σε αυτήν τη ρύθμιση, με τις παρατηρήσεις, που, προφανώς, επισημάνθηκαν. Δεν υπάρχει, λοιπόν, κάποια αιτίαση -τουλάχιστον όπως το βλέπω εγώ- για δήθεν «αρπαγή των πηγών» από ομιλητές της Αντιπολίτευσης, έτσι όπως αναφέρθηκαν μέσα στην πολύ σημαντική κουβέντα, που κάναμε.

 Η ανάθεση στην ΙΠΕ είναι δυνητική και υπό προϋποθέσεις, με τους δήμους, μάλιστα, να έχουν και αποφασιστικό ρόλο.

Στο ΔΣ συμμετέχει υποχρεωτικά ο Πρόεδρος της ΚΕΔΕ και ο Πρόεδρος των ΔΥΠΕ, ενώ η ΚΕΔΕ είναι και ο μόνος άλλος μέτοχος, πλην του ελληνικού δημοσίου με το 20%. Ούτως ή άλλως, αυτό αναφέρεται πάρα πολύ ευκρινώς. Και προβλέπεται και στην ΚΥΑ ανάθεσης αντίτιμο ή ποσοστό, το οποίο αποδίδεται από την ΙΠΕ υπέρ του δήμου.

Και, βέβαια, είναι στρατηγική μας προτεραιότητα ο τουρισμός ευεξίας και υγείας. Πολύ σωστό αυτό που ακούστηκε με τα χρήματα και τι γίνεται με το ζήτημα της χρηματοδότησης. Μια πρώτη πολύ σημαντική παρέμβαση που γίνεται είναι με τα κονδύλια 23 εκατομμυρίων -καθαρό είναι αυτό το ποσό, 28 είναι μαζί με το ΦΠΑ- για την ανάπτυξη υποδομών, αλλά και για την ωρίμανση μελετών. Μέσω της ΙΠΕ δημιουργείται ένας εξειδικευμένος οργανισμός, που μπορεί, ουσιαστικά, να υποστηρίξει στοχευμένα την αξιοποίηση των πόρων μας.

Το νομοσχέδιο ανέφερε και φέρνει παρεμβάσεις για επιμέρους ζητήματα, που έχουν, όμως, βαρύνουσα σημασία και στη μεγάλη εικόνα του ελληνικού τουρισμού. Αναφέρθηκε πριν και ο τέως Υπουργός για την αποχωροθέτηση του λιμένα Ηρακλείου. Είναι κάτι που το ζητάνε στο Ηράκλειο και σας καλούμε, πραγματικά, να το στηρίξετε. Είναι κάτι το οποίο το θέλουμε, γιατί επιλύει ζητήματα εκκρεμή.

Και, βέβαια, αποσαφηνίζουμε, εξορθολογίζουμε, διευκολύνουμε τη λειτουργία των μικτών και σύνθετων τουριστικών καταλυμάτων.

Ως προς τους ξεναγούς. Ακούσαμε τις παρατηρήσεις, προφανώς, του Συνδέσμου για την αυξημένη εποπτεία και, ήδη, δουλεύουμε κάποιες νομοτεχνικές βελτιώσεις ως προς τη διασαφήνιση κάποιων θεμάτων.

Επειδή, όμως, αναφερθήκαμε στο θέμα των ξεναγών και όλοι αξιολογούμε πολύ θετικά, ούτως η άλλως, και την προσφορά και την προστιθέμενη αξία στη σύνδεση αυτή Πολιτισμού/Τουρισμού και, αν μη τι άλλο, όλη την εικόνα της χώρας, να θυμίσω ότι το Υπουργείο Τουρισμού λειτουργεί πέντε σχολές ξεναγών - μάλιστα είναι τρεις περισσότερες, που τις ίδρυσε ο τέως Υφυπουργός, ο κ. Κόνσολας - με ζητήματα. Και όσα ζητήματα έχουμε -και έχουμε, κύριε Αυλωνίτη, έχουμε αντιμετωπίσει και τοπικά, να προσπαθούμε να τα λύνουμε, ειδικά ως προς τις διοικήσεις, που καμιά φορά κάποιος μπορεί να παραιτείται.

Θέλουμε να αντιδρούμε άμεσα και, μάλιστα, με πρόβλεψη και για μόνιμο διοικητικό προσωπικό, ήδη με προκήρυξη για το 2022 και για σχολές μας, έτσι ώστε να ενισχύεται και το ανθρώπινο δυναμικό.

Δεν τα λύσαμε όλα τα ζητήματα λειτουργίας, αλλά σίγουρα να ξέρετε έχουμε βάλει «το νερό στο αυλάκι», έτσι ώστε να είναι απρόσκοπτη η λειτουργία τους. Είναι, όμως, σημαντικό ότι μπορούμε να αυξάνουμε τις σχολές και, μάλιστα, να κάνουμε πολύ σημαντικές σημειακές βελτιώσεις και για τη λειτουργία τους.

Για την τουριστική εκπαίδευση. Μέσα στο νομοσχέδιο υπάρχει μια σημαντική δυνατότητα μετάθεσης μεταξύ εκπαιδευτικών μονάδων για αποτελεσματικότερη και αποδοτικότερη λειτουργία. Και επειδή μιλάμε σήμερα, έχουμε και την πρώτη συνάντηση της ομάδας εργασίας, την οποία έχουμε συστήσει για την αξιοποίηση του μισού εκατομμυρίου τεχνικής βοήθειας που έχουμε πάρει από την Ευρωπαϊκή Επιτροπή, για τον ανασχεδιασμό της τουριστικής εκπαίδευσης.

Οι στόχοι είναι να έχουμε, ουσιαστικά, μια «ομπρέλα» Τουριστική Ακαδημία, να έχουμε τις σχολές μας από κάτω, ξέρετε ότι έχουμε 8, έχουμε τις δύο σχολές στη Ρόδο και στην Κρήτη, και έχουμε και τις Σχολές Ξεναγών. Αλλά να υπάρχει και μια στόχευση, έτσι ώστε όλο αυτό να λειτουργεί συντονισμένα, πράγμα, το οποίο παλαιότερα, ξέρετε, υπήρχε ο ΟΤΕΚ, λόγω της οικονομικής δυστοκίας η δομή καταργήθηκε και όλοι ήρθαν κεντρικά στο Υπουργείο Τουρισμού. Να κάνουμε αναπροσαρμογή και στα προγράμματα σπουδών, να δώσουμε τη δυνατότητα ξενόγλωσσων τμημάτων. Και, βέβαια, όλα αυτά, στο προσφερόμενο δημόσιο κομμάτι ως προς μια ποιοτική επιστροφή στην τουριστική εκπαίδευση.

Έχουμε πολλά βήματα να κάνουμε ακόμα. Δεν το κρύβουμε. Ένα πρώτο βήμα, το οποίο ενισχύουμε, είναι μέσα από το Ταμείο Ανάκαμψης με 46 εκατομμύρια, για να μπορέσουμε να εκπαιδεύσουμε τα επόμενα 3 χρόνια 20.000 άνεργους και εποχικά εργαζόμενους με επιδοτούμενα προγράμματα εξ αποστάσεως, για να μην υπάρχει ο γεωγραφικός περιορισμός, έτσι ώστε να έχουν και τη δυνατότητα του reskilling και του upskilling, δηλαδή της δυνατότητας νέων δεξιοτήτων ή της ανάπτυξης των ήδη υπαρχουσών για εργαζόμενους και ανέργους στο κομμάτι του τουρισμού.

Μας ενδιαφέρει, λοιπόν, να είμαστε ουσιαστικοί και περιφερειακά και κεντρικά και χωρίς γεωγραφικούς περιορισμούς και με δια ζώσης προγράμματα, αλλά και εξ αποστάσεως προγράμματα. Η ψηφιοποίηση είναι ένα πάρα πολύ σημαντικό κομμάτι.

Και επειδή είπατε τη λέξη ψηφιοποίηση και ο κ. Αυλωνίτης το έθεσε ως έναν από τους βασικούς πυλώνες, να πω ότι και μέσα στο Ταμείο Ανάκαμψης έχουμε ένα σημαντικό κομμάτι ψηφιοποίησης των υπηρεσιών του Υπουργείου Τουρισμού και του ΕΟΤ και του Οργανισμού μας και συνάμα δίνουμε έμφαση στη δυνατότητα ανάπτυξης δεξιοτήτων των επιχειρηματιών στην ψηφιοποίηση.

Ξέρετε ότι πρέπει να παρακολουθήσουμε τις τάσεις των ταξιδιωτών, τις προτιμήσεις των ταξιδιωτών και να προσαρμοστούμε σε αυτό, το οποίο γίνεται, πλέον, μέσα από το κινητό. Γίνεται από το κίνητρο, γίνεται από το online booking, γίνεται από όλα, δηλαδή, τα ψηφιακά εργαλεία, που πρέπει να ξέρει ο εργαζόμενος και ο εργοδότης. Εργαζόμενος και επιχειρηματίας πολλές φορές είναι το ίδιο άτομο, γιατί μιλάμε για μικρομεσαίες επιχειρήσεις, κυρίως στον τουρισμό στην Ελλάδα. Τους δίνουμε και αυτή τη δυνατότητα αξιοποιώντας τα χρηματοδοτικά εργαλεία.

Βέβαια, πολύ σημαντικό για μας, μια ρύθμιση για την κάλυψη της ιατροφαρμακευτικής περίθαλψης των υπαλλήλων μας στις υπηρεσίες εξωτερικού του ΕΟΤ. Και αφού βρίσκομαι εδώ, θέλω και τους οφείλω κι ένα μεγάλο ευχαριστώ για τη βοήθεια, που μας δίνουν, έτσι ώστε να μπορούμε να έχουμε πολύ σημαντικά Fam trips και Press trips, να μας εντοπίζουν τη δυνατότητα συνεργασιών από το εξωτερικό. Ήδη στα δύο οινοτουριστικά γεγονότα που κάναμε, στη Δυτική Μακεδονία και στη Σαντορίνη, προσωπικά ευχαριστώ πάρα πολύ και τον ΕΟΤ από τα γραφεία του εξωτερικού, γιατί μας συνδράμουν πολύ ουσιαστικά.

Στέκομαι λίγο στον νόμο 4951. Το ανέφερε και ο κ. Θεοχάρης για το ζήτημα των επισκέψιμων τυροκομείων, ζυθοποιείων και ελαιοτριβείων. Ουσιαστικά έρχονται να συντροφεύσουν, να ολοκληρώσουν. Εγώ πιστεύω ότι έχουμε δρόμο ακόμα στα επισκέψιμα, αλλά είναι μια σημαντική, τώρα, ομάδα σύνδεσης πρωτογενούς τομέα και, προφανώς, δευτερογενούς και το τριτογενές κομμάτι των υπηρεσιών και του τουρισμού. Είναι όλη αυτή η σύνδεση με την τοπική παραγωγή, με το τοπικό και αυθεντικό προϊόν, με έναν αγρότη, με έναν παραγωγό, που μπορεί να γίνει και επιχειρηματίας, αν το επιθυμεί. Εμείς βοηθάμε με το σήμα μας, το σήμα, το οποίο, ήδη, δουλεύει καλά ως επισκέψιμο οινοποιείο. Τώρα, έχουμε να προσθέσουμε σε αυτή τη βεντάλια των επισκέψιμων παραγωγών. Επίσης, βοηθάμε με την ψηφιοποίηση, δημιουργούμε πόρτα, αλλά αμέσως μετά, έτσι ώστε να μπορούμε να αναρτούμε όλα τα επισκέψιμα αυτά, και τα οινοποιεία και συνάμα αυτά τα οποία μέσα από τις διατάξεις προβλέπουμε. Βοηθάμε, λοιπόν, στην ορατότητα. Αυτός που θα έρθει και θα δοκιμάσει το καλό κρασί, το καλό τυρί, το λάδι, όλα αυτά τα προϊόντα, θα τα ψάξει πιθανότατα κι εκεί που μένει.

Άρα, όλο αυτό βλέπετε ότι είναι ένα καθαρά αναπτυξιακό εργαλείο. Βέβαια, δίνουμε φως και σε μικρές μονάδες και προσπάθειες που γίνονται σε όλη την Ελλάδα. Να θυμίσω ότι όλα αυτά, πέρα από το κομμάτι ψηφιοποίησης και οργάνωσης και των σημάτων, δεν μένουν μόνο σε ένα κομμάτι, αν θέλετε, συμβολικής στήριξης. Θα υπάρχει και χρηματοδότηση από το Υπουργείο Αγροτικής Ανάπτυξης, έτσι ώστε να μπορούν να μετατρέψουν τις μονάδες τους σε επισκέψιμες, γιατί μία από τις προϋποθέσεις είναι να είναι προσβάσιμες ισότιμα σε όλους τους συμπολίτες μας και στα άτομα με αναπηρία, ώστε όλοι να μπορούν να απολαύσουν αυτήν τη διαδικασία και την εμπειρία, η οποία, μάλιστα, αφήνει και πολύ μεγάλη προστιθέμενη αξία σε κάθε παραγωγή. Θυμίζω ότι μέσος όρος κατανάλωσης σε αυτόν, ο όποιος πηγαίνει στο οινοποιείο, μπορεί να ξέρετε ότι είναι εκείνη τη στιγμή και αγορών 60 με 80 ευρώ. Πολύ σημαντική η λιανική πώληση εντός του οινοποιείου, το οποίο αφήνει σε κάθε παραγωγό, νομίζω, μια πολύ σημαντική, αν μη τι άλλο, δυνατότητα εσόδων.

Στο ζήτημα προσβάσιμης τουριστικής επιχείρησης συγκρατούμε τα σχόλια, τα οποία έκανε η ΕΣΑμεΑ και ο κ. Βαρδακαστάνης, και πιθανότατα έτσι να έχουμε και νέα ως προς αυτό στην Ολομέλεια, γιατί εμείς θέλουμε, πάντα, να μιλάμε ουσιαστικά για τις ανάγκες των συμπολιτών μας και οτιδήποτε έχει κατατεθεί είχε τα σήματα καταλύματος φιλικά για ζώα συντροφιάς. Θυμίζω ότι σε όλα αυτά συζητούμε και είναι Κοινές Υπουργικές Αποφάσεις με τα συναρμόδια Υπουργεία Αγροτικής Ανάπτυξης και Εσωτερικών, όπου χρειάζεται.

Με το «Τουρισμός Για Όλους», το πρόγραμμά μας, ήταν εδώ και ο τέως Υπουργός, το ανέφερε και ο Υπουργός μας, ο κ. Κικίλιας, είναι ένα πολύ σημαντικό πρόγραμμα 100 εκατομμυρίων ευρώ. Δεν μπορέσαμε να είμαστε όσο θα θέλαμε ουσιαστικοί στο κομμάτι της απορροφητικότητας, ειδικά στα τουριστικά γραφεία, γιατί υπήρχε ένα ζήτημα με τον de minimis. Υπήρξε όμως μια πολύ σημαντική επίτευξη στόχου το 2021, καθώς τριπλασιάσαμε τα vouchers και οι άνθρωποι τα αξιοποίησαν, μπόρεσαν να πάνε τις εκδρομές τους. Υλοποιήσαμε ευέλικτα σχήματα λιγότερων ημερών από το αρχικό πρόγραμμα, έχουν και για δυο - τρεις μέρες, φτάνει μέχρι 100% η επιδότηση, και στα Άτομα με Αναπηρία βάλαμε και το/τη συνοδό μαζί και μπορέσαν, να ξέρετε, σας το λέω, μετά από πολύ μεγάλη διαβούλευση και με τις τοπικές Ενώσεις Ξενοδόχων, να στηρίξουν πάρα πολλές περιοχές. Μου έλεγαν περιοχές και το είδα και από το δικό μου τόπο καταγωγής, την Ευρυτανία, ότι πάρα πολλές μέρες αξιοποιήσαμε τα vouchers και το «Τουρισμός Για Όλους» και τα υπόλοιπα vouchers κοινωνικού τουρισμού.

Βέβαια, δίνουμε προτεραιότητα, αυτή τη στιγμή, στις πυρόπληκτες περιοχές. Να ξέρετε ότι, μόλις ψηφιστούν αυτές οι διατάξεις, τα πρώτα χρήματα θα πάνε στις πυρόπληκτες περιοχές, στη Βόρεια Εύβοια και στην Ηλεία, ακριβώς όπως είχαμε δεσμευτεί. Βέβαια, βοηθούμε με αυτήν την πολύ σημαντική πρώτη διάταξη να επισπεύσουμε τις πληρωμές. Επειδή έχουμε αναφερθεί σε ποια χρονιά έρχονται όλα αυτά, θυμίζω ότι είναι μια χρονιά συλλογικής επιτυχίας, χαμόγελο για τον ελληνικό τουρισμό. Ήδη μίλησε και ο Υπουργός για τους στόχους, οι οποίοι έχουν επιτευχθεί. Δεν ήταν δεδομένο, δεν ήταν αυτονόητο.

Πιστώνεται στους εργαζομένους και στους επιχειρηματίες του κλάδου, αλλά, αν μη τι άλλο, πιστεύω ότι οφείλουμε να το αναφέρουμε και σε μια Κυβέρνηση, όπου από την αρχή και ο Έλληνας Πρωθυπουργός έβαλε την κουβέντα ψηφιακού πιστοποιητικού, βοήθησε στην εναρμόνιση της κινητικότητας και, βέβαια, ήμασταν πολύ συνεπείς σε λόγια και σε πράξεις. Είπαμε ότι θα ανοίξουμε 15 Μαΐου και ανοίξαμε, κάναμε τη μεγαλύτερη καμπάνια και εδώ έχει μεγάλη σημασία ο ΕΟΤ. Κάναμε τη μεγαλύτερη σε διάρκεια καμπάνια. Αντί για δύο μήνες που γινόταν συνήθως, κάναμε έξι μήνες καμπάνια και, βέβαια, προχωράμε με το χειμερινό τουρισμό και με μια καμπάνια, που θα ξεκινήσει νωρίτερα από τον ΕΟΤ, για την χρονιά του 2022 εννοώ, θα κρατήσει και πάλι πολύ περισσότερο, στοχευμένη ανά αγορά και, βέβαια, ανά αγορά στόχο.

 Είναι, λοιπόν, θετικό ότι στην αυγή μιας νέας τουριστικής χρονιάς, με προϋποθέσεις να αποδειχθεί ακόμη καλύτερο από τη φετινή χρονιά ανάκαμψης, το νομοσχέδιο αυτό στους στόχους, το οποίο, αν όχι όλοι, οι περισσότεροι συμφωνούμε. Είναι σημαντικό να περάσει με διευρυμένη πλειοψηφία, στέλνοντας διεθνώς, αν θέλετε, το μήνυμα ότι ο ελληνικός τουρισμός είναι μια υπερκομματική, εθνική υπόθεση και σε αυτή την υπόθεση έχουμε όλοι χρέος και βλέπω τη διάθεση να συμβάλουμε. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Και εμείς ευχαριστούμε την κυρία Υπουργό, με την ομιλία της οποίας ολοκληρώθηκε η σημερινή μας συζήτηση.

Κυρίες και κύριοι συνάδελφοι, πριν ολοκληρώσουμε, να περάσουμε στην ψήφιση του νομοσχεδίου, ανακεφαλαιώνοντας τις θέσεις των κομμάτων επί της αρχής.

Ο Εισηγητής της Πλειοψηφίας, ο κ. Χειμάρας, έχει ψηφίσει υπέρ.

Ο Εισηγητής της Μειοψηφίας, ο κ. Αυλωνίτης, επιφυλάχθηκε.

Ο Ειδικός Αγορητής του Κινήματος Αλλαγής, ο κ. Φραγγίδης, ψήφισε υπέρ.

Ο Ειδικός Αγορητής του ΚΚΕ, ο κ. Κατσώτης, καταψήφισε.

Ο Ειδικός Αγορητής της Ελληνικής Λύσης, ο κ. Βιλιάρδος, επιφυλάχθηκε και

ο Ειδικός Αγορητής του ΜέΡΑ25, ο κ. Αρσένης, καταψήφισε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ως εκ τούτου και όπως προκύπτει από τις τοποθετήσεις των συναδέλφων Βουλευτών, γίνονται δεκτά τα άρθρα 1 ως 64, καθώς και το ακροτελεύτιο άρθρο, και το σχέδιο νόμου γίνεται δεκτό και στο σύνολό του, κατά πλειοψηφία.

Επομένως, το σχέδιο νόμου του Υπουργείου Τουρισμού «Πρότυποι Τουριστικοί Προορισμοί Ολοκληρωμένης Διαχείρισης, Οργανισμοί Διαχείρισης και Προώθησης Προορισμού, Ιαματικές Πηγές Ελλάδας και άλλες ρυθμίσεις για την ενίσχυση της τουριστικής ανάπτυξης» γίνεται δεκτό επί της αρχής, επί των άρθρων και στο σύνολό του, κατά πλειοψηφία, και παραπέμπεται για συζήτηση και ψήφιση στην Ολομέλεια της Βουλής. Σας ευχαριστώ για τη συνεργασία, καλή συνέχεια σε όλους.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Πιπιλή Φωτεινή, Ράπτη Ελένη, Σταμενίτης Διονύσιος, Ταραντίλης Χρήστος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαντορινιός Νεκτάριος, Φάμελλος Σωκράτης, Χαρίτσης Αλέξανδρος (Αλέξης), Γκόκας Χρήστος, Φραγγίδης Γεώργιος, Κατσώτης Χρήστος, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος.

Τέλος και περί ώρα 12.20’ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΓΕΩΡΓΙΟΣ ΒΛΑΧΟΣ ΜΑΞΙΜΟΣ ΣΕΝΕΤΑΚΗΣ**